Kɔ Zo Sonle Gyihova Saa Bɔbɔ Bɛfa Bɛ Sa Bɛto Yɛ Gyima Ne Azo A | Ɛzinzalɛ Arane Debiezukoalɛ\nƐzinzalɛ Arane—Debiezukoalɛ Ɛdeɛ | July 2019\nKENGA YE WƆ Acholi Afrikaans Aja Akha Albanian Altai Alur America Mumule Aneɛ Amharic Amis Arabic Argentina Mumule Aneɛ Armenian Aukan Australia Mumule Aneɛ Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Boulou Brazil Mumule Aneɛ Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chile Mumule Aneɛ Chin (Hakha) China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuukese Chuvash Cibemba Cinyanja Colombia Mumule Aneɛ Croatian Cuba Mumule Aneɛ Czech Damara Dangme Danish Digor Douala Drehu Dutch Edo Efik English Esan Estonian Ewe Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Garifuna Georgian German Giliki Greenlandic Guadeloupean Creole Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hmong (White) Hungarian Iban Ibanag Ibinda Icelandic Idoma Igbo Igede Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisi Kongo Korea Mumule Aneɛ Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mingrelian Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (West Africa) Polish Polish Mumule Aneɛ Ponapean Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romania Mumule Aneɛ Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Mumule Aneɛ Russian Rutoro Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spanish Sranantongo Sunda Swahili Swahili (Congo) Swati Swedish Tagalog Tahitian Taiwan Mumule Aneɛ Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venezuela Mumule Aneɛ Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nKɔ Zo Sonle Gyihova Saa Bɔbɔ Bɛfa Bɛ Sa Bɛto Yɛ Gyima Ne Azo A\n“Yɛnrɛhola yɛnrɛgyakyi kɛ yɛkɛha ninyɛne mɔɔ yɛnwu ye nee mɔɔ yɛde la.”—GYI. 4:19, 20.\nEDWƐNE 122 Bɛgyinla Kpundii, Bɛzi Pi!\n1-2. (a) Saa bɛfa bɛ sa bɛto yɛ gyima ne azo a, duzu ati a ɔnle kɛ ɔsi yɛ nwo a? (b) Duzu a yɛbazuzu nwo wɔ edwɛkɛ ɛhye anu a?\nWƆ 2018, ɛnee nolobɔlɛma mɔɔ bo 223,000 la bɔ edwɛkpa ne nolo wɔ maanle mɔɔ bɛva bɛ sa bɛdo yɛ gyima ne azo la anu. Ɛhye ɛnyɛ yɛ azibɛnwo. Kɛ mɔɔ yɛnwunle ye wɔ edwɛkɛ mɔɔ limoa anu la, nɔhalɛ Kilisienema anye la kɛ bɛbayɛ bɛ kpɔdekpɔde. (2 Tim. 3:12) Ɔnva nwo ɛleka biala mɔɔ yɛde la, arane mgbanyima bahola ava bɛ sa ado Gyihova Nyamenle ɛzonlenlɛ zo mɔɔ yɛ nye ɛnla a.\n2 Saa maanle mɔɔ ɛde nu arane ne fa ɔ sa to Gyihova ɛzonlenlɛ zo a, bie a ɛbabiza ɛ nwo kɛ: ‘Ɛkpɔlɛ kile kɛ yɛnlɛ Nyamenle anyunlu ɛlolɛ ɔ? Saa bɛfa bɛ sa bɛto yɛ gyima ne azo a yɛnrɛzonle Gyihova bieko ɔ? Mendu mengɔ maanle mɔɔ bɛtɛfale bɛ sa bɛtɛtole yɛ gyima ne azo la anu ɔ?’ Yɛbazuzu kpuya ɛhye mɔ anwo wɔ edwɛkɛ ɛhye anu. Eza yɛbazuzu kɛzi yɛbahɔ zo yɛazonle Gyihova wɔ mekɛ mɔɔ bɛva bɛ sa bɛdo yɛ gyima ne azo yɛɛ ninyɛne mɔɔ ɔnle kɛ yɛyɛ la anwo.\nƐKPƆLƐ KILE KƐ YƐNLƐ NYAMENLE ANYUNLU ƐLOLƐ Ɔ?\n3. Kɛ mɔɔ 2 Kɔlentema 11:23-27 kile la, ɛkpɔlɛ boni a ɛzoanvolɛ Pɔɔlo mɔɔ di nɔhalɛ la yiale a, na duzu a yɛsukoa yɛfi ye edwɛkɛ ne anu a?\n3 Saa arane fa ɔ sa to yɛ gyima ne azo a, bie a yɛbanyia adwenle kɛ Nyamenle anye ɛnlie yɛ nwo. Noko kakye kɛ, saa bɛlɛkpɔ yɛ a, ɔngile kɛ Gyihova anye ɛnlie yɛ nwo. Fa ɛzoanvolɛ Pɔɔlo kɛ neazo. Ɛnee ɔlɛ Nyamenle anyunlu ɛlolɛ. Ɔnyianle nwolɛ adenle ɔhɛlɛle Kilisiene Giliki Ngɛlɛlera ne anu ngɛlata 14 yɛɛ ɛnee ɔle ɛzoanvolɛ ɔmaa maanle maanle ne. Noko ɔyiale ɛkpɔlɛ mɔɔ anu yɛ se. (Kenga 2 Kɔlentema 11:23-27.) Ɛzoanvolɛ Pɔɔlo edwɛkɛ ne maa yɛnwu kɛ, Gyihova maa adenle ɔmaa bɛkpɔ ye nɔhalɛ azonvolɛ.\n4. Duzu ati a ewiade ne kpɔ yɛ a?\n4 Gyisɛse hilehilele deɛmɔti ɔwɔ kɛ yɛmaa yɛ nye da ɛkpɔlɛ ade la anu. Ɔhanle kɛ bɛbakpɔ yɛ ɔluakɛ yɛnle ewiade ne afoa. (Dwɔn 15:18, 19) Ɛkpɔlɛ ɛngile kɛ Gyihova anye ɛnlie yɛ nwo. Emomu, ɔkile kɛ yɛlɛyɛ mɔɔ tenrɛ la!\nSAA BƐFA BƐ SA BƐTO YƐ GYIMA NE AZO A YƐNRƐZONLE GYIHOVA BIEKO Ɔ?\n5. Asoo alesama bahola azi Gyihova ɛzonlenlɛ adenle? Kilehile nu.\n5 Sonla ɛnrɛhola ɛnrɛzi ɛzonlenlɛ mɔɔ yɛfa yɛmaa tumivolɛ Gyihova Nyamenle la adenle. Menli dɔɔnwo ɛbɔ mɔdenle kɛ bɛyɛ zɔ, noko bɛangola. Fa mɔɔ zile wɔ Ewiade Konle II anu la kɛ neazo. Mekɛ zɔhane, maanle dɔɔnwo anu mgbanyima vale ɛkpɔlɛ mɔɔ anu yɛ se la rale Nyamenle menli anwo zo. Nazi arane ne mɔɔ wɔ Germany, Australia, Canada nee maanle ngakyile azo mgbanyima vale bɛ sa dole Gyihova Alasevolɛ gyima ne azo. Noko, nea mɔɔ zile la. Wɔ 1939 mɔɔ konle ne bɔle ɔ bo la, ɛnee nolobɔlɛma 72,475 a wɔ ewiade amuala a. Noko ɔlua Gyihova moalɛ zo, mgbondabulɛ kile kɛ, konle ne kara awieleɛ wɔ 1945 la, ɛnee nolobɔlɛma 156,299 a wɔ ɛkɛ a. Bɛ dodo ne ɛbu ɛbɔ nwo!\n6. Kɛ anrɛɛ ɛkpɔlɛ bamaa yɛ sa nu ado la, duzu a ɔkola ɔyɛ a? Maa neazo.\n6 Kɛ anrɛɛ ɛkpɔlɛ bamaa ɛzulolɛ aha yɛ la, ɔkola ɔboa yɛ ɔmaa yɛsonle Gyihova kpalɛ. Kɛ neazo la, ɛnee agyalɛma bie mɔɔ bɛlɛ kakula nrenyia ekyi bie la de maanle mɔɔ arane ne ɛva ɔ sa ɛdo yɛ gyima ne azo la anu. Kɛ anrɛɛ ɛhye bamaa bɛ ahonle adu la, agyalɛma ne bɔle dahuu adekpakyelɛ gyima ne abo. Yelɛ ne gyakyile ye gyima mɔɔ bɛtua kakɛ kpalɛ bɔbɔ la, amaa yeayɛ zɔ. Kunli ne hanle kɛ, bɛ sa mɔɔ bɛvale bɛdole yɛ gyima ne azo la maanle menli dɔɔnwo bizale Gyihova Alasevolɛ anwo kpuya ngakyile. Yemɔti, ɛhye ammaa yeanyɛ se kɛ ɔbabɔ Baebolo ɛzukoalɛ bo. Bɛ sa mɔɔ bɛvale bɛdole gyima ne azo la boale awie mɔ noko. Asafo nu kpanyinli bie mɔɔ wɔ maanle ko ne ala anu la hanle kɛ, menli dɔɔnwo mɔɔ bɛgyakyile Gyihova ɛzonlenlɛ la bɔle ɔ bo kɛ bɛkɔ debiezukoalɛ yɛɛ daselɛlilɛ bieko.\n7. (a) Duzu a yɛsukoa yɛfi Sɛlɛvolɛma 26:36, 37 anu a? (b) Bɛfa bɛ sa bɛto yɛ gyima ne azo a, duzu a ɛbayɛ a?\n7 Saa yɛ agbɔvolɛ fa bɛ sa to yɛ gyima ne azo a, bɛ nye la kɛ ɔbamaa yɛagyakyi Gyihova ɛzonlenlɛ. Yeanga ye zɔ, eza bɛkeha yɛ nwo adalɛ edwɛkɛ, bɛmaa kpolisima neɛnlea yɛ azua nu, bɛfa yɛ bɛkɔ kɔɔto anzɛɛ bɛgua yɛ nuhua bie mɔ efiade. Bɛ nye la kɛ ɛzulolɛ baha yɛ ɔluakɛ bɛdo yɛ nuhua bie mɔ efiade la ati. Saa yɛmaa bɛka yɛ ɛzulolɛ a, wɔannea ɔbamaa yɛagyakyi Gyihova ɛzonlenlɛ bɔbɔ. Yɛngulo kɛ yɛyɛ kɛ bɛdabɛ mɔɔ bɛha bɛ nwo edwɛkɛ wɔ Sɛlɛvolɛma 26:36, 37 la. (Kenga.) Ɔnle kɛ yɛmaa yɛ sa nu to anzɛɛ yɛgyakyi Gyihova ɛzonlenlɛ ɔlua ɛzulolɛ ti. Yɛlɛ Gyihova anu anwodozo bɔkɔɔ, yɛnrɛmaa yɛ ahonle ɛnrɛdu. (Aye. 28:16) Yɛdua asɔneyɛlɛ zo yɛkpondɛ adehilelɛ yɛfi Gyihova ɛkɛ. Yɛze kɛ ɔlua Gyihova moalɛ zo, sonla arane mɔɔ lɛ tumi kpalɛ bɔbɔ la ɛnrɛhola ɛnrɛmaa yɛnrɛgyakyi kɛ yɛbava nɔhalɛlilɛ yɛazonle yɛ Nyamenle ne.—Hib. 13:6.\nMENDU MENGƆ MAANLE GYƐNE ZO Ɔ?\n8-9. (a) Duzu kpɔkɛ a ɔwɔ kɛ abusua tile biala anzɛɛ awie biala si a? (b) Duzu a baboa awie amaa yeazi kpɔkɛ mɔɔ nrɛlɛbɛ wɔ nu la ɛ?\n8 Saa maanle mɔɔ ɛde nu la arane ne fa ɔ sa to yɛ gyima ne azo a, bie a ɛbadwenle nwo kɛ ɛhɔ maanle gyɛne mɔɔ ɛbahola wɔazonle Gyihova la azo. Ɛhye le ɛ ti anwo kpɔkɛzilɛ. Bie a, bie mɔ bazuzu mɔɔ ɛvoya mɔɔ limoa Kilisienema yɛle wɔ mekɛ mɔɔ bɛyɛle bɛ kpɔdekpɔde la anwo. Mɔɔ agbɔvolɛ zile Sitivin awolɛ hunle ye la anzi, ɛdoavolɛma mɔɔ wɔ Gyɛlusalɛm la hɔle Dwudiya nee Samɛlea, bie mɔ bɔbɔ hɔle Fonehyea, Saepelɛse yɛɛ Anteɔko. (Mat. 10:23; Gyi. 8:1; 11:19) Noko, bie mɔ bazuzu nwo kɛ, mɔɔ alimoa Kilisienema yiale ɛkpɔlɛ wɔ mekɛ gyɛne la, ɛzoanvolɛ Pɔɔlo zile kpɔkɛ kɛ ɔnrɛdu ɔnrɛvi ɛleka mɔɔ bɛlɛyia ɛkpɔlɛ ne la. Emomu, ɔvale ye ngoane ɔdole esiane nu ɔbɔle edwɛkpa ne nolo na ɔmaanle mediema mɔɔ bɛwɔ azuamgbole mɔɔ bɛlɛyia ɛkpɔlɛ mɔɔ anu yɛ se azo la anwosesebɛ.—Gyi. 14:19-23.\n9 Duzu a yɛsukoa yɛfi edwɛkɛ ɛhye mɔ anu a? Ɔwɔ kɛ abusua tile biala si ɔ ti anwo kpɔkɛ kɛ bɛbadu anzɛɛ bɛnrɛdu. Kolaa na yeazi kpɔkɛ la, ɔwɔ kɛ ɔfa asɔneyɛlɛ ɔsuzu abusua ne tɛnlabelɛ nee kɛzi ɛdulɛ ne baha bɛ la anwo kpalɛ. Wɔ edwɛkɛ ɛhye anu, Kilisienenli biala “[bazoa] ye adesoa.” (Gal. 6:5) Ɔnle kɛ yɛbua awie mɔ ndɛne wɔ kpɔkɛ mɔɔ bɛbazi la anwo.\nKƐZI YƐBAZONLE WƆ MEKƐ MƆƆ BƐVA BƐ SA BƐDO YƐ GYIMA NE AZO LA\n10. Duzu adehilelɛ a Bɛtɛle nee mgbanyima ne mɔ bava amaa a?\n10 Kɛzi ɛbahɔ zo wɔazonle Gyihova wɔ mekɛ mɔɔ bɛva bɛ sa bɛdo yɛ gyima ne azo la ɛ? Bɛtɛle bamaa asafo nu mgbanyima adehilelɛ nee nzuzulɛ kpalɛ wɔ kɛzi bɛbanyia sunsum nu aleɛ la anwo, kɛzi bɛbayia bɛazonle yɛɛ kɛzi bɛbaha edwɛkpa ne la. Saa asafo nu mgbanyima ne mɔ nee Bɛtɛle ɛngola ɛnli ngitanwo a, mgbanyima ne mɔ baboa ɛ nee awie biala mɔɔ wɔ asafo ne anu la, amaa bɛahɔ zo bɛazonle Gyihova. Bɛbava adehilelɛ mɔɔ nee mɔɔ wɔ Baebolo ne yɛɛ yɛ mbuluku ne mɔ anu yia la bɛamaa.—Mat. 28:19, 20; Gyi. 5:29; Hib. 10:24, 25.\n11. Kɛmɔti a ɛbahola wɔanyia anwodozo kɛ ɛbanyia sunsum nu aleɛ ɛ, na kɛzi ɛbahola wɔabɔ sunsum nu aleɛ mɔɔ ɛlɛ la anwo bane ɛ?\n11 Gyihova ɛbɔ ɛwɔkɛ kɛ ye azonvolɛ banyia sunsum nu aleɛ kpalɛ ali. (Aye. 65:13, 14; Luku 12:42-44) Yemɔti, ɛbahola wɔanyia anwodozo kɛ, ye ahyehyɛdeɛ ne bayɛ biala mɔɔ ɔbahola la amaa wɔanyia sunsum nu anwosesebɛmaanlɛ mɔɔ ɛhyia la. Duzu a ɛbahola wɔayɛ a? Saa bɛfa bɛ sa bɛto yɛ gyima ne azo a, kpondɛ ɛleka kpalɛ fa wɔ Baebolo yɛɛ sunsum nu aleɛ gyɛne mɔɔ ɛlɛ la fea. Nea boɛ na wɔanva ninyɛne ɛhye mɔ mɔɔ bɛpelente anzɛɛ ɛlɛtɔlɔneke zo ɛdeɛ wɔando ɛleka mɔɔ awie biala bahola anwu ye la. Ɔwɔ kɛ yɛ nuhua ko biala kpondɛ ndenle dua zo maa ɔ nwo yɛ se wɔ sunsum nu.\nƆlua Gyihova moalɛ zo, yɛbahola yɛayia yɛazonle (Nea ɛdendɛkpunli 12) *\n12. Kɛzi mgbanyima ne mɔ bahola ayɛ ayia ne mɔ anwo ngyehyɛleɛ amaa menli adwenle amba zo ɛ?\n12 Na yɛ ayia ne mɔ noko ɛ? Mgbanyima ne mɔ bayɛ ayia ne mɔ anwo ngyehyɛleɛ mɔɔ awie adwenle ɛnrɛra zo a. Bie a bɛbamaa yɛayia nu kɛ ekpunli ngyikyi, eza bie a bɛbada bɛahakyi mekɛ ne yɛɛ ɛleka mɔɔ yɛbayia la. Ɛbahola wɔabɔ awie biala mɔɔ bara la anwo bane saa wɔandendɛ kpole wɔ mekɛ mɔɔ ɛlɛba ayia ne abo anzɛɛ ɛlɛkɔ la a. Eza ɔbahyia kɛ ɛsiezie ɛ nwo wɔ adenle mɔɔ ɔnrɛmaa menli adwenle ɛnrɛra ɛ nwo zo la azo.\nArane bie fa ɔ sa to yɛ gyima ne azo bɔbɔ a, yɛnrɛgyakyi edwɛkɛ ne ɛhanlɛ (Nea ɛdendɛkpunli 13) *\n13. Duzu a yɛsukoa yɛfi yɛ mediema mɔɔ ɛnee wɔ dɛba ne Soviet Union ne anu la ɛkɛ a?\n13 Asolo kɛzi yɛbayɛ daselɛlilɛ gyima ne wɔ ɛleka biala ɔlua tɛnlabelɛ ne ati. Noko, yɛkulo Gyihova yɛɛ yɛkulo kɛ yɛka ye Belemgbunlililɛ ne anwo edwɛkɛ, yemɔti yɛbakpondɛ ndenle yɛalua zo yɛaha edwɛkɛ ne. (Luku 8:1; Gyi. 4:29) Tetedwɛkɛ kɛlɛvo Emily B. Baran hanle edwɛkɛhanlɛ gyima mɔɔ Gyihova Alasevolɛ yɛle ye wɔ dɛba ne Soviet Union ne anu anwo edwɛkɛ kɛ: “Mɔɔ arane ne zele diedima ne kɛ bɛmmaka bɛ diedi ne anwo edwɛkɛ bɛkile awie mɔ la, Alasevolɛ ne mɔ lile bɛ kpalɛzoamra, bɛ gɔnwo mɔ gyimayɛvoma yɛɛ bɛ gɔnwo mɔ daselɛ. Mɔɔ ɛhye maanle bɛdole bɛ efiade la, bɛlile bɛ gɔnwo mɔ pilizama daselɛ.” Ɔnva nwo kɛ bɛvale bɛ sa bɛdole bɛ gyima ne azo la, yɛ mediema mɔɔ ɛnee wɔ dɛba ne Soviet Union ne anu la angyakyi edwɛkɛ ne ɛhanlɛ. Bɔ kpɔkɛ kɛ, saa bɛfa bɛ sa bɛto yɛ gyima ne azo wɔ ɛleka mɔɔ ɛwɔ la a, zɔhane ala a ɛbayɛ a!\nNINYƐNE MƆƆ ƆWƆ KƐ YƐNEA BOƐ WƆ NWO LA\nƆwɔ kɛ yɛnwu mekɛ mɔɔ bɛyɛ koonwu la (Nea ɛdendɛkpunli 14) *\n14. Ɛhane boni a Edwɛndolɛ 39:1 baboa yɛ amaa yɛandɔ nu a?\n14 Nea boɛ wɔ edwɛkɛ mɔɔ ɛka ɛkile awie mɔ la anwo. Saa bɛfa bɛ sa bɛto yɛ gyima ne azo a, ɔwɔ kɛ yɛnwu “mekɛ mɔɔ bɛyɛ koonwu” la. (Nol. 3:7) Ɔnle kɛ yɛka fealera nu edwɛkɛ yɛkile menli, le kɛ yɛ mediema mrenyia nee mraalɛ aluma mɔɔ yɛbɔ yɛahile awie mɔ, ɛleka mɔɔ yɛyia, kɛzi yɛyɛ yɛ ɛzonlenlɛ gyima ne yɛɛ kɛzi yɛ sa ka sunsum nu aleɛ la. Ɔnle kɛ yɛmaa arane mgbanyima anzɛɛ yɛ gɔnwo mɔ nee yɛ mbusuafoɔ mɔɔ wɔ yɛ maanle ne anu anzɛɛ maanle gyɛne zo la te edwɛkɛ ɛhye mɔ. Saa yɛtɔ ɛhane ɛhye anu a, yɛbava yɛ mediema yɛado esiane nu.—Kenga Edwɛndolɛ 39:1.\n15. Duzu a Seetan babɔ mɔdenle kɛ ɔyɛ a, na kɛ ɔkɛyɛ na ɛhane ɛhye angye yɛ ɛ?\n15 Mmamaa edwɛkɛ ngyikyi ngyikyi fa mgbakyemgbakyenu ba. Seetan ze kɛ saa awuke bie anu kyɛ nwiɔ a, zɔhane awuke ne babɔ. (Maake 3:24, 25) Yemɔti ɔbabɔ mɔdenle fane dɔɔnwo kɛ ɔfa mgbakyemgbakyenu yeara yɛ avinli. Saa ɔbaye zɔ a, kɛ anrɛɛ yɛbaho yɛatia ye la, yɛbaho yɛatia yɛdayɛ mumua ne yɛ nwo.\n16. Neazo kpalɛ boni a Adiema Raalɛ Gertrud Poetzinger yɛle a?\n16 Ɔwɔ kɛ Kilisienema mɔɔ ɛnyi sunsum nu bɔbɔ la nea boɛ na ɛhane ɛhye angye bɛ. Dwenle mediema mraalɛ nwiɔ mɔɔ ɛnee bɛkpokpa bɛ, Gertrud Poetzinger yɛɛ Elfriede Löhr neazo ne anwo nea. Bɛvale bɛ nee mediema mraalɛ gyɛne bɛguale efiade wɔ Nazi. Mɔɔ Elfriede maanle ɛdendɛlɛ mɔɔ maa anwosesebɛ hilele mediema mraalɛ mɔɔ ɛha la, Gertrud hwenle ɔ nwo nungule. Nzinlii, Gertrud nlunle ɔ nwo na ɔzɛlɛle Gyihova kɛ ɔboa ye. Ɔhɛlɛle kɛ: “Saa awie mɔ nyia nwolɛ adenle kpole anzɛɛ bɛdi bɛ eni bɛtɛla yɛ a, ɔwɔ kɛ yɛbɔ mɔdenle yɛdie yɛto nu.” Kɛzi ɔlile ye nungule ɛhye anwo gyima ɛ? Gertrud vale ye adwenle ziele subane mgbalɛ mɔɔ Elfriede lɛ la azo. Ɛhye boale ye maanle ɔ nee Elfriede avinli yɛle kpalɛ bieko. Bɛ mu nwiɔ bɛholale bɛlile nɔhalɛ wɔ efiade ɛkɛ ne na bɛzonlenle Gyihova nɔhalɛ nu kɔkpula kɛ bɛwiele bɛ azɛlɛ ye azo gyima ne la. Saa yɛbɔ mɔdenle yɛsiezie edwɛkɛ mɔɔ wɔ yɛ nee yɛ mediema avinli la a, koyɛlɛ mɔɔ wɔ yɛ avinli la ɛnrɛzɛkye ɛlɛ.—Kɔl. 3:13, 14.\n17. Duzu ati a ɔwɔ kɛ yɛdi adehilelɛ zo dahuu a?\n17 Di adehilelɛ zo dahuu. Saa yɛdi adehilelɛ mɔɔ mgbanyima mɔɔ ɛzonlelilɛ wɔ bɛ sa nu fa maa yɛ la azo a, yɛnrɛyia ngyegyelɛ. (1 Pita 5:5) Kɛ neazo la, wɔ maanle ko mɔɔ bɛvale bɛ sa bɛdole yɛ gyima ne azo la anu, mgbanyima ne mɔ zele nolobɔlɛma kɛ saa bɛkɔ daselɛlilɛ a bɛmmafa mbuluku bɛmaa suamenlema ne. Noko adiema nrenyia bie mɔɔ ɔle adekpakyelɛnli la anli zo. Duzu a vile nu rale a? Mɔɔ ɔ nee awie mɔ lile daselɛ wɔ mekɛ mɔɔ bɛnle daselɛlilɛ nu la anzi, kpolisima ne hyele bɛ na bɛbizebizale bɛ edwɛkɛ. Ɔbayɛ kɛ ɛnee kpolisima doa bɛ na bɛ sa hanle mbuluku mɔɔ bɛhyehyɛle la. Duzu a yɛsukoa yɛfi anwubielɛ ɛhye anu a? Ɔwɔ kɛ yɛdi adehilelɛ zo saa bɔbɔ yɛnlie yɛndo nu a. Gyihova yila yɛ dahuu saa yɛtie mgbanyima mɔɔ yekpa bɛ mɔɔ bɛli yɛ nyunlu la a.—Hib. 13:7, 17.\n18. Duzu ati a ɔnle kɛ yɛdi mɛla mɔɔ anwo ɛngyia ɛ?\n18 Mmadi mɛla mɔɔ nwolɛ ɛngyia. Saa mgbanyima di mɛla mɔɔ anwo ɛngyia a, bɛbamaa awie mɔ anwo ahyele bɛ. Adiema Juraj Kaminský hakyele mɔɔ zile wɔ dɛba ne Czechoslovakia wɔ mekɛ mɔɔ bɛvale bɛ sa bɛdole yɛ gyima ne azo la: “Mɔɔ bɛhyele mediema mɔɔ ɛzonlelilɛ wɔ bɛ sa nu nee mgbanyima dɔɔnwo la, bɛdabɛ mɔɔ ɛnee bɛlɛdi asafo ne mɔ nee maangyebakyi ne mɔ anyunlu la bɔle ɔ bo lile mɛla maanle nolobɔlɛma ne, na bɛhilele bɛ mɔɔ ɔwɔ kɛ bɛyɛ nee mɔɔ ɔnle kɛ bɛyɛ la.” Gyihova ɛtɛmaanle yɛ tumi kɛ yɛzi kpɔkɛ yɛmaa awie mɔ. Awie mɔɔ ɔdi mɛla mɔɔ anwo ɛngyia la ɛmbɔ ɔ diema nwo bane, emomu ɔbɔ mɔdenle kɛ ɔnyia ɔ diema ne diedi zo tumi.—2 Kɔl. 1:24.\nMMAGYAKYI GYIHOVA ƐZONLENLƐ ƐLƐ\n19. Ɔnva nwo mɔdenle biala mɔɔ Seetan babɔ la, anwodozo boni a 2 Edwɛkɛsisilɛ 32:7, 8 maa yɛnyia a?\n19 Yɛ kpɔvolɛ kpole, Seetan Abɔnsam ɛnrɛgyakyi kɛ ɔbayɛ Gyihova nɔhalɛ azonvolɛ kpɔdekpɔde. (1 Pita 5:8; Yek. 2:10) Seetan nee menli mɔɔ gyi ɔ nzi la babɔ mɔdenle kɛ bɛfa bɛ sa bɛado Gyihova ɛzonlenlɛ zo. Noko ɔnle kɛ yɛmaa ɛzulolɛ ka yɛ! (Mɛla 7:21) Gyihova gyi yɛ nzi, na ɔbahɔ zo yeaboa yɛ saa bɔbɔ bɛfa bɛ sa bɛto yɛ gyima ne azo a.—Kenga 2 Edwɛkɛsisilɛ 32:7, 8.\n20. Duzu a wɔbɔ kpɔkɛ kɛ ɛbayɛ a?\n20 Bɛmaa yɛbɔ kpɔkɛ kɛ yɛbayɛ mɔɔ ɛvoya mɔɔ limoa mediema ne mɔ yɛle la bie, bɛzele bɛ mekɛ zo tumivolɛma ne kɛ: “Saa ɔle kpalɛ wɔ Nyamenle anyunlu kɛ yɛkɛdie bɛ yɛkɛdɛla Nyamenle a, ɛnee bɛdabɛ bɛbua. Na yɛmɛ yɛnrɛhola yɛnrɛgyakyi kɛ yɛkɛha ninyɛne mɔɔ yɛnwu ye nee mɔɔ yɛde la.”—Gyi. 4:19, 20.\nSAA BƐFA BƐ SA BƐTO YƐ GYIMA NE AZO A, KƐZI NGƐLƐLERA ƐHYE MƆ BABOA WƆ AMAA WƆAHƆ ZO WƆAZONLE GYIHOVA Ɛ?\nSɛlɛvolɛma 26:36, 37\n2 Edwɛkɛsisilɛ 32:7, 8\n^ ɛden. 5 Saa arane bie fa ɔ sa to Gyihova ɛzonlenlɛ zo a, duzu a ɔwɔ kɛ yɛyɛ a? Edwɛkɛ ɛhye bamaa yɛanwu mɔɔ ɔwɔ kɛ yɛyɛ nee mɔɔ ɔnle kɛ yɛyɛ amaa yɛangyakyi yɛ Nyamenle ne ɛzonlenlɛ ɛlɛ la.\n^ ɛden. 59 NVONINLI NWO EDWƐKƐ: Nvoninli ne mɔ maa yɛnwu Alasevolɛ mɔɔ ɛlɛsonle wɔ maanle mɔɔ bɛva bɛ sa bɛdo yɛ gyima ne azo anu la. Wɔ nvoninli ɛhye anu, Mediema ekpunli ekyii bie ɛyia wɔ adiema nrenyia bie sua nu.\n^ ɛden. 61 NVONINLI NWO EDWƐKƐ: Kilisiene adiema raalɛ bie (mɔɔ de bɛne zo) nee raalɛ bie ɛlɛdi adwelie na ɔlɛkpondɛ nwolɛ adenle yealua zo ɔ nee ye azuzu sunsum nu ninyɛne nwo.\n^ ɛden. 63 NVONINLI NWO EDWƐKƐ: Adiema nrenyia bie mɔɔ kpolisima ɛlɛbizebiza ye edwɛkɛ la ɛngulo kɛ ɔka ye asafo ne anwo edwɛkɛ ɔkile bɛ.\nSiezie Ɛ Nwo Kɛkala Maa Ɛkpɔlɛ\n“Bɛhɔ, Bɛyɛ . . . Menli Me Ɛdoavolɛma”\nKɛ Ɔkɛyɛ Na Yɛ Edwɛkɛ Ne Adwu Menli Mɔɔ Bɛngulo Nyamenle Ɛzonlenlɛ Ahonle Nu La\nƐBƐLABƆLƐ NU EDWƐKƐ Gyihova Yilale Me Maanle Ɔbole Zo\nAsoo Amgba Gyisɛse Wule Maanle Me?\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ July 2019\nƐZINZALƐ ARANE—DEBIEZUKOALƐ ƐDEƐ July 2019


Asoaso Bie Tendɛ | Baebolo Nu Edwɛkɛ\nWƆDE kɛ asoaso bie ɛdendɛ ɛlɛ ɔ? Bie a ɛbaha kɛ, ‘Kyɛkyɛ, nane ɛndendɛ.’ Noko Baebolo ne ka asoaso bie mɔɔ ɔdendɛle la anwo edwɛkɛ. Maa yɛnlea kɛzi ɔrale ye zɔ la.\nƐnee asɛɛ Yizilayɛma ne ɛdwu Keena azɛlɛ ne azo. Mowabema belemgbunli Beelake ɛnee sulo Yizilayɛma ne mɔ. Yemɔti ɔmanle bɛhɔvale nrenya nrɛlɛbɛvolɛ bie mɔɔ bɛfɛlɛ ye Beelam la kɛ ɔrawa Yizilayɛma amonle. Beelake bɔle Beelam ɛwɔkɛ kɛ ɔbamaa ye ezukoa dɔɔnwo, ɔti Beelam vole dɛnlanle ye asoaso ne azo na ɔbɔle ɔ bo kɛ ɔkɔ Beelake ɛkɛ.\nƐnee Gyihova ɛngulo kɛ Beelam kɛwa Ye menli ne amonle. Yemɔti ɔmanle ye anwumabɔvolɛ vale dadeɛ tendenle bie hɔgyinlanle adenle ne anu kɛ ɔzi Beelam adenle. Beelam ɛnnwu anwumabɔvolɛ ne, noko ye asoaso ne nwu ye. Ɔti asoaso ne bɔle mɔdenle kɛ ɔtwe ɔ nwo ahane yeavi anwumabɔvolɛ ne anyunlu, na amozii ɔbutule adenle ne anu. Beelam vale ɛya kpole, na ɔvale baka ɔfinle ye asoaso ne.\nAkee Gyihova manle Beelam dele kɛ ye asoaso ne ɛlɛtendɛ ahile ye. Asoaso ne bizale ye kɛ: ‘Duzu bɔbɔ yɛɛ meyɛ wɔ mɔɔ yemɔti wɔfi me a?’\nBeelam buale ye kɛ: ‘Wɔyɛ me koasea. Saa, melɛ dadeɛ a anrɛɛ mehu wɔ!’\nAsoaso ne bizale ye kɛ: ‘Asoo meyɛ wɔ zɛhae ɛlɛ?’\nBeelam buale kɛ: ‘kyɛkyɛ.’\nAkee Gyihova manle Beelam nwunle anwumabɔvolɛ ne kɛ ɔlɛ dadeɛ ɔgyi adenle ne anu. Anwumabɔvolɛ ne zele ye kɛ: ‘Duzu ati a wɔfi wɔ asoaso ne ɛ? Mera kɛ mebazi wɔ aze, ɔluakɛ ɔnle kɛ ɛkɔwa Yizilayɛma amonle. Saa wɔ asoaso ne anyɛ zɔhane a anrɛɛ mehu wɔ, na megyakyi wɔ asoaso ne.’\nBeelam buale kɛ: ‘Meyɛ ɛtane. Menze kɛ ɛgyi adenle ne anu.’ Anwumabɔvolɛ ne manle Beelam hɔle, na Beelam hɔnwunle Beelake. Ɔbɔle mɔdenle bieko kɛ ɔwa Yizilayɛ amonle, noko akee, Gyihova manle ɔyilalɛ Yizilayɛ fane nsa.\nƐdianlɛ 21:21-35; 22:1-40; 23:1-30; 24:1-25.


Gyima ne 12 | Yintanɛte Zo Baebolo | Ewiade Fofolɛ Ngilebɛbo\nƐzoanvolɛma Gyima 12:1-25\nBɛhunle Gyemise; bɛdole Pita efiade (1-5)\nBɛyele Pita wɔ nwanwane adenle zo (6-19)\nAnwumabɔvolɛ bɔle Hɛlɔdo (20-25)\n12 Mekɛ zɔhane anu ala Belemgbunli Hɛlɔdo bɔle ɔ bo kɛ ɔyɛ asafo ne anu amra bie mɔ kpɔdekpɔde.+ 2 Ɔvale konle dadeɛ ɔhunle Dwɔn adiema Gyemise.+ 3 Mɔɔ ɔnwunle kɛ Dwuuma anye ɛlie nwolɛ la, ɔdoale zo ɔhɔhyele Pita. (Ɛhye zile wɔ Paano Mɔɔ Mgbɔvonle Ɛnle Nu mekɛ ne anu.)+ 4 Ɔhyele ye ɔdole ye efiade+ na ɔmaanle sogyama ekpunli nna mɔɔ sogyama nna a wɔ ko biala anu la hakyihakyile bɛ nwo zinzale ye, na ɔyɛle kɛ ɔbaye ye* yeamaa menli ne wɔ Akpabɛnwo ne anzi. 5 Yemɔti Pita lale efiade ne, noko asafo ne zɛlɛle Nyamenle ɛsesebɛ maanle ye.+ 6 Nɔe ne mɔɔ aleɛ kye a Hɛlɔdo baye ye amaa bɛ la, ɛnee Pita la sogyama nwiɔ avinli na bɛva kyeenyi nwiɔ bɛgua ye, yɛɛ sinzavolɛma gyigyi efiade anlenkɛ ne anloa ɛlɛsinza. 7 Na nea! Gyihova* anwumabɔvolɛ ragyinlanle ɛkɛ,+ na wienyi bie dale efiade ɛkɛ ne. Ɔbɔle Pita abati ɔdunwuele ye na ɔhanle kɛ: “Maa ɔyɛ ndɛ dwazo!” Na kyeenyi ne vi ɔ sa kpolole guale.+ 8 Anwumabɔvolɛ ne zele ye kɛ: “Wula wɔ tɛladeɛ ne nee wɔ mgbɔlaboa ne.” Ɔyɛle ye zɔ. Akee ɔzele ye kɛ: “Wula wɔ tɛladeɛ aguzo ne na toa me.” 9 Na ɔvindele ɔdoale ye, noko yeannwu kɛ mɔɔ anwumabɔvolɛ ne ɛlɛyɛ la ɛlɛsi amgba. Nɔhalɛ nu, ɛnee ɔdwenle kɛ ɛnyelɛzodeɛnwunlɛ ɔ. 10 Bɛzenle sinzavolɛma mɔɔ limoa nee mɔɔ tɔ zo nwiɔ la anwo, bɛdwule bulalɛ anlenkɛ kpole ne mɔɔ bɛdua nu bɛfinde suakpole ne azo anloa la, ɔ ngome ɔbukele ɔmaanle bɛ. Mɔɔ bɛvindele la, bɛluale adenle ne azo bɛhɔdwule awɔdenle ko azo, na ɛkɛ ne ala anwumabɔvolɛ ne gyakyile ye hɔle. 11 Na mɔɔ Pita nwunle mɔɔ ɛzi la, ɔhanle kɛ: “Kɛkala menwu ye wienyi kɛ Gyihova* zoanle ye anwumabɔvolɛ maanle ɔraliele me ɔvile Hɛlɔdo asa anu nee debie biala mɔɔ ɛnee Dwuuma anye la kɛ ɔbazi me nwo zo la anu.”+ 12 Mɔɔ ɔnwunle ɛhye la, ɔhɔle Dwɔn mɔɔ bɛfɛlɛ ye Maake+ la ɛ mame Mɛle sua nu, ɛleka mɔɔ ɛnee menli dɔɔnwo ɛyia na bɛlɛyɛ asɔne la. 13 Mekɛ mɔɔ ɔbɔle anuhɔlɛ anlenkɛ ne anu la, sonvolɛ bɛlɛra bie mɔɔ bɛfɛlɛ ye Wuloda la rale kɛ ɔbanlea ahenle holɛ ko. 14 Mɔɔ ɔdele Pita ane la, anyelielɛ ngome ammaa yeambuke anlenkɛ ne, emomu ɔziale ɔhɔbɔle bɛ amaneɛ kɛ Pita gyi anlenkɛ ne anzi lɔ. 15 Bɛzele ye kɛ: “Debie ɛlɛyɛ wɔ.” Noko ɔhanle ye anyebolo zo kɛ ɔle nɔhalɛ. Bɛhanle kɛ: “Ye anwumabɔvolɛ ɔ.” 16 Noko Pita hɔle zo gyinlanle ɛkɛ ne bɔle nu. Mɔɔ bɛbukele anlenkɛ ne la, bɛnwunle ye na ɔzinle bɛ nwo. 17 Noko ɔmaanle ɔ sa zo kɛ bɛyɛ koonwu na ɔhanle kɛzi Gyihova* yele ye vile efiade ne la amuala ɔhilele bɛ, na ɔzele kɛ: “Bɛhɔbɔ Gyemise+ nee mediema ne mɔ amaneɛ.” Akee ɔvindele na ɔhɔle ɛleka fofolɛ. 18 Mɔɔ aleɛ hyenle la, sogyama ne yɛle basaa wɔ mɔɔ ɛzi Pita anwo zo la anwo. 19 Hɛlɔdo kpondɛle ye ɛsesebɛ na mɔɔ yeannwu ye la, ɔbizebizale sinzavolɛma ne edwɛkɛ na ɔmaanle bɛvale bɛ bɛhɔle kɛ bɛhɔhwe bɛ nzo;+ akee ɔvile Dwudiya ɔhɔle Sizalia na ɔdɛnlanle ɛkɛ ne mekɛ ekyi. 20 Ɛnee yeva* menli mɔɔ wɔ Taya nee Saedɛn la anwo ɛya.* Yemɔti bɛyɛle adwenle ko na bɛhɔle ɔ nwo ɛkɛ, na mɔɔ bɛ nee Belasetɛse, kpanyinli mɔɔ nea belemgbunli ne sua nu* ninyɛne zo dendɛle wiele la, bɛkpondɛle anzodwolɛ, ɔluakɛ ɛnee bɛnyia bɛ aleɛ bɛfi belemgbunli ne maanle nu. 21 Kenle mɔɔ bɛhilele la dwule la, Hɛlɔdo wulale belemgbunli tɛladeɛ na ɔdɛnlanle ndɛnebualɛ ebia zo ɔdendɛle ɔhilele bɛ. 22 Na menli mɔɔ rayiale la bɔle ɔ bo deɛdeanle nu kɛ: “Ɛhye le nyamenle bie ane, na tɛ sonla ne ɔ!” 23 Ɛkɛ ne ala Gyihova* anwumabɔvolɛ bɔle ye, ɔluakɛ yeanwula Nyamenle anyunlunyia, ɔlɔle azonlɛ na ɔwule. 24 Na Gyihova* edwɛkɛ ne hɔle zo dɛlɛle na menli dɔɔnwo liele lile.+ 25 Na Baanabase+ nee Sɔɔlo ɛdeɛ, mɔɔ bɛwiele moalɛ gyima ne yɛ wɔ Gyɛlusalɛm la,+ bɛziale na bɛhɔvale Dwɔn+ mɔɔ eza bɛfɛlɛ ye Maake la bɛbokale bɛ nwo bɛhɔle.\n^ Anzɛɛ “ɔbaye ye yeabua ye ndɛne.”\n^ Anzɛɛ “Ɛnee Hɛlɔdo ɛva.”\n^ Anzɛɛ “ɔlɛko yeatia bɛ.”\n^ Giliki aneɛ nu, “belemgbunli ne suakunlu lɔ.”\nGyima ne 12


Asoo Selɛ ne, Raalɛ ne, nee Sunsum Nwuanzanwuanza ne bɔ nu yɛ Nsa-Ko? | Baebolo ne Kilehile\nSelɛ ne, Ralɛ ne, nee Sunsum Nwuanzanwuanza ne Anwo Nɔhalɛ Ne\nMENLI mɔɔ die Nsa-Ko ngilehile ne di la ka kɛ Selɛ ne, Ralɛ ne, nee Sunsum Nwuanzanwuanza ne a bɔ nu yɛ Nyamenle a. Bɛkile kɛ biala ɛndɛla ɔ gɔnwo, bɛ tumi sɛ, yɛɛ biala ɛnlɛ mɔlebɛbo. Ɛhye ati, Nsa-Ko ngilehile ne kile kɛ, Selɛ ne le Nyamenle, Ralɛ ne le Nyamenle, yɛɛ Sunsum Nwuanzanwuanza ne le Nyamenle, noko akee Nyamenle ko a wɔ ɛkɛ a.\nMenli dɔɔnwo mɔɔ die Nsa-Ko ne di la die to nu kɛ bɛngola bɛngilehile nu kpalɛ. Noko, bie a bɛte nganeɛ kɛ Baebolo ne kilehile zɔ. Ɔhyia kɛ yɛyɛ ye nzonlɛ kɛ edwɛkɛ “Nsa-Ko” ne ɛvinde Baebolo ne ɛleka biala. Noko akee, asoo adwenle mɔɔ Nsa-Ko ne gyi zolɛ la finde Baebolo ne anu ɔ? Amaa yɛaye kpuyia ɛhye anloa la, maa yɛnlea ngɛlɛlera nu edwɛkɛ mɔɔ menli mɔɔ die Nsa-Ko ne di la fa kilehile nuhua la.\nƐNEE “EDWƐKƐ NE LE NYAMENLE”\nDwɔn 1:1 ka kɛ: “Mekɛ mɔɔ bɛkabɔ ewiade la, ɛnee Edwɛkɛ ne wɔ ɛkɛ; Edwɛkɛ ne nee Nyamenle a wɔ ɛkɛ a, na Edwɛkɛ ne le Nyamenle.” Amozii, wɔ tile ko ne ala anu, ɛzoanvolɛ Dwɔn hilele kɛ “Edwɛkɛ ne” a le Gyisɛse. (Dwɔn 1:14) Kɛmɔ bɛfɛlɛ Edwɛkɛ ne Nyamenle la ati, bie mɔ suzu kɛ ɛnee Ralɛ ne nee Selɛ ne le Nyamenle ko ne ala.\nKakye kɛ bɛlumua bɛhɛlɛle Baebolo foa ɛhye wɔ Giliki aneɛ nu. Amozii, menli mɔɔ kile Baebolo bo la hilele Giliki ngɛlɛlera ne abo hɔle aneɛ ngakyile nu. Noko menli mɔɔ kile Baebolo bo la anu dɔɔnwo anva “Edwɛkɛ ne le Nyamenle” anli gyima. Duzu ati ɔ? Ɔlua ndelebɛbo mɔɔ ɛnee menli ɛhye mɔ mɔɔ kile Baebolo bo la lɛ ye wɔ Giliki aneɛ mɔɔ bɛvale bɛhɛlɛle Baebolo ne anwo la ati, bɛzile kpɔkɛ kɛ ɔwɔ kɛ bɛka “Edwɛkɛ ne le Nyamenle” wɔ adenle ngakyile zo. Kɛzi bɛyɛle ye ɛ? Neazo bie mɔ ɛne: “Ɛnee Logos [Edwɛkɛ] ne vi anwuma.” (A New Translation of the Bible) “Ɛnee Edwɛkɛ ne le nyamenle bie.” (The New Testament in an Improved Version) “Ɛnee Edwɛkɛ ne nee Nyamenle a wɔ ɛkɛ a na ɛnee ɔle ye ɛsaso.” (The Translator’s New Testament) Kɛmɔ ngilebɛbo ɛhye mɔ kile la, tɛ Edwɛkɛ ne a le Nyamenle mumua ne. * Emomu, kɛmɔ Edwɛkɛ ne lɛ gyinlabelɛ mɔɔ kpogya wɔ Gyihova abɔdeɛ nu la ati, bɛfɛlɛ ye “nyamenle.” Wɔ ɛke edwɛkɛkpɔkɛ nyamenle kile “tumivolɛ.”\nKPONDƐ NWOLƐ EDWƐKƐ DƆƆNWO\nMenli dɔɔnwo ɛnze Giliki aneɛ ne mɔɔ bɛvale bɛhɛlɛle Baebolo ne la. Ɛhye ati, kɛzi ɛbahola wɔade mɔɔ ɛzoanvolɛ Dwɔn hɛlɛle la abo kpalɛ ɛ? Suzu neazo ɛhye anwo nea: Saa kilehilevolɛ bie kilehile debie nu kile ye sukoavoma, na sukoavoma ne bie mɔ adwenle ɛnyia wɔ mɔɔ kilehilevolɛ ne hilele bɛ la anwo a, duzu a bɛbahola bɛayɛ a? Bɛbahola bɛabiza kilehilevolɛ ne bɛamaa yeahilehile nuhua dɔɔnwo. Ɔda ali wienyi kɛ saa bɛnyia nwolɛ edwɛkɛ dɔɔnwo a ɔbaboa bɛ yeamaa bɛade ɔ bo kpalɛ. Zɔhane ala a, saa yɛbade Dwɔn 1:1 abo a, ɔwɔ kɛ yɛnea Dwɔn Edwɛkpa ne anu na yɛnyia Gyisɛse gyinlabelɛ ne anwo edwɛkɛ dɔɔnwo a. Saa ɛnyia ɛhye anwo edwɛkɛ dɔɔnwo a, ɔbaboa wɔ yeamaa wɔade ɔ bo kpalɛ.\nKɛ neazo la, suzu edwɛkɛ bieko mɔɔ Dwɔn hɛlɛle ye wɔ tile 1, ngyɛnu 18 la anwo: “Awie biala ɛtɛnwunle [Tumivolɛ Bedevinli] Nyamenle ɛlɛ.” Noko akee, menli ɛnwu Gyisɛse mɔɔ le Ralɛ ne la ɛlɛ, ɔluakɛ Dwɔn ka kɛ: “Edwɛkɛ ne [Gyisɛse] rayɛle sonla, na ɔ nee yɛ dɛnlanle. Yɛnwunle ye anyunlunyia mɔɔ ɔnyianle la.” (Dwɔn 1:14) Ɛnee akee, kɛzi Ralɛ ne bahola ayɛ Tumivolɛ Bedevinli Nyamenle ne foa ɛ? Dwɔn eza hɛlɛle kɛ ɛnee Edwɛkɛ ne ‘nee Nyamenle’ a wɔ ɛkɛ a. Noko kɛzi awie mɔɔ nee awie wɔ ɛkɛ ne la bahola ayɛ zɔhane sonla ne wɔ mekɛ ko ne ala anu ɛ? Bieko, kɛmɔ bɛhɛlɛ ye wɔ Dwɔn 17:3 la, Gyisɛse manle ngakyile mɔɔ la ye nee ye anwuma Selɛ ne avinli la anu lale ɛkɛ ne wienyi. Ɔvɛlɛle ɔ Ze “nɔhalɛ Nyamenle kokye ne.” Dwɔn dwulale ye Edwɛkpa ne sikalɛ kɛ: “Mɔɔ bɛhɛlɛ ye wɔ ɛke la, bɛhɛlɛ amaa bɛalie bɛali kɛ Gyisɛse a le Mɛzaya ne mɔɔ le Nyamenle Ara ne la.” (Dwɔn 20:31) Yɛ ye nzonlɛ kɛ bɛanvɛlɛ Gyisɛse Nyamenle, emomu Nyamenle Ara. Edwɛkɛ ɛhye mɔ mɔɔ wɔ Dwɔn Edwɛkpa ne anu la kile kɛzi ɔwɔ kɛ yɛte Dwɔn 1:1 abo la. Gyisɛse, Edwɛkɛ ne, le “nyamenle” ɔluakɛ ɔlɛ gyinlabelɛ kpole noko ɔ nee Tumivolɛ Bedevinli Nyamenle ne ɛnzɛ.\nKPONDƐ EDWƐKƐ BIEKO MƆƆ FOA NƆHALƐ NE AZO\nSuzu kilehilevolɛ ne nee sukoavoma ne neazo ne anwo bieko. Fa ye kɛ kilehilevolɛ ne ngilehilenu ne amuala anzi bie mɔ adwenle nu tɛyɛ bɛ kesee a, duzu a bɛbahola bɛayɛ a? Bɛbahola bɛahɔ kilehilevolɛ fofolɛ ɛkɛ na bɛakpondɛ nwolɛ edwɛkɛ dɔɔnwo. Saa kilehilevolɛ ne mɔɔ tɔ zo nwiɔ la foa mɔɔ lumua la ɛdeɛ ne azo a, ɔbamaa sukoavoma dɔɔnwo kpolerazulɛ ne abo apɛ. Zɔhane ala a, saa ɛnde mɔɔ Baebolo kɛlɛvolɛ Dwɔn hanle ye wɔ abusuabɔlɛ mɔɔ la Gyisɛse nee Tumivolɛ Bedevinli Nyamenle ne avinli la abo kpalɛ a, ɛbahola wɔakpondɛ nwolɛ edwɛkɛ dɔɔnwo wɔavi Baebolo kɛlɛvolɛ fofolɛ ɛkɛ a. Kɛ neazo la, suzu mɔɔ Mateyu hɛlɛle la anwo nea. Mɔɔ fane ewiade awieleɛ ne anwo la, ɔhɛlɛle edwɛkɛ mɔɔ Gyisɛse hanle la kɛ: “Awie biala ɛnze kenle ne nee mekɛ ne; [anwumabɔvolɛma, NW] nee Ralɛ ne bɔbɔ ɛnze. Selɛ ne angomekye a ze a.” (Mateyu 24:36) Kɛzi edwɛkɛ ɛhye foa zolɛ kɛ tɛ Gyisɛse a le Tumivolɛ Bedevinli Nyamenle ne ɛ?\nGyisɛse zele kɛ Selɛ ne ze ninyɛne dɔɔnwo tɛla Ralɛ ne. Saa ɛnee Gyisɛse le Tumivolɛ Bedevinli Nyamenle ne foa a, anrɛɛ ɔbanwu debie biala kɛ Selɛ ne la. Ɛhye ati, Ralɛ ne nee Selɛ ne ɛnrɛhola ɛnrɛzɛ. Noko akee, menli bie mɔ baha kɛ: ‘Ɛnee Gyisɛse lɛ sonlazule nwiɔ. Wɔ ɛke ɛnee ɔlɛtendɛ kɛ dasanli la.’ Na saa ɔle zɔ bɔbɔ a, sunsum nwuanzanwuanza ne noko ɛ? Saa ɔle Nyamenle ko ne ala foa kɛmɔ Selɛ ne de la a, duzu ati a Gyisɛse anga kɛ sunsum nwuanzanwuanza ne ze mɔɔ Selɛ ne ze ye la ɛ?\nMekɛ mɔɔ ɛlɛkɔ zo wɔazukoa Baebolo ne la, ɛbanwu edwɛkɛ dɔɔnwo mɔɔ Baebolo ne ka ye wɔ ɛhye anwo a. Bɛfoa nɔhalɛ mɔɔ wɔ Selɛ ne, Ralɛ ne, nee sunsum nwuanzanwuanza ne anwo la azo.—Edwɛndolɛ 90:2; Gyima ne 7:55; Kɔlɔsaema 1:15.\n^ ɛden. 3 Saa ɛkpondɛ Dwɔn 1:1 anwo edwɛkɛ dɔɔnwo a, nea The Watchtower, November 1, 2008, mɔɔ Gyihova Alasevolɛ ɛyɛ la, mukelɛ 24-25.\nFa nwa awie Fa nwa awie Selɛ ne, Ralɛ ne, nee Sunsum Nwuanzanwuanza ne Anwo Nɔhalɛ Ne


Menyia Anwosesebɛ Wɔ Me Bɛtɛɛyɛlɛ Nu | Ɛbɛlabɔlɛ Nu Edwɛkɛ\nKENGA YE WƆ Afrikaans Albanian Amharic Arabic Armenian Aymara Bengali Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Giliki Guarani Gujarati Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Malayalam Maltese Marathi Maya Myanmar Nepali Ngabere Norwegian Nyaneka Nzema Ossetian Papiamento (Aruba) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tamil Tatar Telugu Thai Tigrinya Tshiluba Tsonga Turkish Tuvaluan Twi Ukrainian Umbundu Uzbek Venda Vietnamese Xhosa Yoruba Zulu\nMenyia Anwosesebɛ Wɔ Me Bɛtɛɛyɛlɛ Nu\nMaite Morlans anloa edwɛkɛ\nSaa awie nwu me nwonane bɛtɛɛ ne mɔɔ le kilo 29 la wɔ ehwili nu a, ɔnrɛdwenle kɛ me nwo yɛ se. Noko me nwonane ne yɛ bɛtɛɛ a, menyia anwosesebɛ na mekɔ zo. Maa mengile kɛzi anwosesebɛ nee bɛtɛɛyɛlɛ kɔ zo wɔ me ɛbɛlabɔlɛ nu la.\nƐnee meli ɛvolɛ nna\nSaa medwenle me ngakula nu a mekakye kɛzi ɛnee yɛ nye die wɔ namule bie mɔɔ wɔ France nyiakɛ, ɛleka mɔɔ ɛnee me awovolɛ de la. Me papa yɛle debie mɔɔ metɛnla nu a ɔkɔ ɔ nyunlu ɔba ɔ nzi la manle me, na ɛnee me nye die kɛ mebanriandi mealuolua tola ne anu. Wɔ 1966 ne anu, Gyihova Alasevolɛ rale yɛ sua nu ɛkɛ na bɛ nee me papa lile adwelie dɔɔnwo. Siane nsuu anzi, ɔbɔle kpɔkɛ kɛ ɔbayɛ Dasevolɛ. Yeangyɛ, me mame noko doale ye, na bɛtetele me wɔ abusua mɔɔ anyelielɛ wɔ nu la anu.\nMekɛ mɔɔ yɛziale yɛhɔle Spain, maanle mɔɔ me awovolɛ vi nu la anzi mekɛ ekyi bie anu, yɛɛ me ngyegyelɛ ne bɔle ɔ bo a. Mɔlebɛbo ne ɛnee mete kɛ me sa nee me gyakɛ kpɔkɛ yɛ me nyane kpalɛ. Yɛhɔle dɔketama dɔɔnwo ɛkɛ wɔ ɛvolɛ nwiɔ anzi la, yɛnyianle awie mɔɔ ɛlie duma kɛ ɔze eselemu nwo ayile la, na ɔhanle ye alɔbɔlɛ nu kɛ, “Yekpa nwolɛ.” Me mame bɔle ɔ bo kɛ ɔsu. Mendele edwɛkɛ ɛzulolɛ mɔɔ le kɛ “ngakula ewule mɔɔ ɔnlɛ ye ayile” yɛɛ “ngakula eselemu,” * wɔ zɔhane sua ne mɔɔ nuhua yɛ ɛyɛlɛ na ɛkɛ ne yɛ ɛzulolɛ la anu. Kɛmɔ ɛnee mele kakula raalɛ mɔɔ menyia ɛvolɛ bulu la ati meande ɔ bo, noko ɛnee meze kɛ ɔnle edwɛkɛ kpalɛ.\nDɔketa ne zuzule kɛ yɛhɔkpondɛ ayileyɛlɛ wɔ ɛleka mɔɔ bɛnea ngakula la. Mengɔle ɛkɛ la, sua ne anwo bɔbɔ manle me rɛle bɔle. Ɛnee bɛle kyengye wɔ bɛnwonililɛ nwo: Mraalɛ mɔɔ wɔ ɛkɛ la pepɛle me enrinli ne na bɛvale tɛladeɛ dɛba bie bɛwulale me. Mekɛ mɔɔ melɛsu la menzuzule nwolɛ kɛ, ‘Kɛ ɔkɛyɛ na meahola meadɛnla ɛke ɛ?’\nMENWUNLE KƐ GYIHOVA ƐLƐBOA ME\nKɛmɔ me awovolɛ tetele me kɛ menzonle Gyihova la ati, memkpole kɛ mebava me nwo meawula Katɔlek nyɛleɛ nu wɔ ɛkɛ ne. Ɛnee mraalɛ ne mɔ ɛnde deɛmɔti menva me nwo menwula nu la abo. Menzɛlɛle Gyihova kɛ ɔmmakpo me, na yeangyɛ mendele nganeɛ kɛ yeva ɔ sa yedo me nwo zo, kɛ selɛ mɔɔ lɛ ɛlɔlɛ la.\nBɛmanle me awovolɛ adenle kɛ ɔdwu Folɛ a bɛkola bɛfa mekɛ ekyi bɛbakpɔla me. Bɛvale Baebolo mbuluku bɛrɛlɛle me kɛ megenga na menyia diedi kpole. Ɛnee bɛmmaa ngakula ɛnva bɛ mbuluku ɛmba ɛkɛ, noko mraalɛ ne mɔ manle menvale me ɛdeɛ ne yɛɛ Baebolo ne menziele, na ɛnee mekenga ye alehyenlɛ biala. Menganle anyelazo mɔɔ melɛ kɛ mebadɛnla azɛlɛ ye azo Paladaese nu dahuu, mɔɔ awie biala anwo ɛnrɛdo ye la anwo edwɛkɛ noko mengilele mbɛlɛra gyɛne mɔɔ wɔ ɛkɛ la. (Yekile 21:3, 4) Ɔyɛ a me nwo yɛ me koonwu na medi nyane ɛdeɛ, noko ɛnee ɔyɛ me fɛ kɛ diedi nee anwodozo mɔɔ melɛ wɔ Gyihova anu ɛlɛyɛ kpole la.\nMenlile siane nsia wɔ ɛkɛ la, dɔketama ne manle mengɔle sua nu. Me ewule ne azo ande, noko ɛnee ɔyɛ me fɛ kɛ mezia mehɔ me awovolɛ anwo ɛkɛ la. Me agbɔkɛ nu yɛle bɛtɛɛ kpalɛ, na mendele nyane kpole. Melɛnyi la ɛnee menlɛ anwosesebɛ fee. Noko, menlile ɛvolɛ 14 la, bɛzɔnenle me, na membɔle kpɔkɛ kɛ mebabɔ mɔdenle biala meazonle me anwuma Selɛ ne. Noko akee, ɔdwu mekɛ ne bie a ɔmaa me rɛle bɔ. Meyɛ asɔne kɛ, “Kɛmɔti a ɛhye ɛdo me a? Mesɛlɛ wɔ, yɛ me ayile. Ɛnwu kɛzi melɛfɛ la ɔ?”\nMendwule mgbanyinli ɛleka la ɔyɛle se ɔmanle me kpalɛ. Ɛnee medie meto nu kɛ menrɛde kpɔkɛ. Ɛnee mefa me nwo meto me gɔnwo mɔ anwo a ɔnyɛ boɛ—bɛte kpɔkɛ kpalɛ yɛɛ bɛ nye die. Mendele nganeɛ kɛ me nwo ɛngyia, na ɛnee mese nyiane. Noko akee, me abusua ne nee me gɔnwo mɔ boale me. Mekakye Alicia a ɛnee me nye ɛlie—ɔtɛla me ɛvolɛ 20—na ɔrayɛle me gɔnwo kpalɛ. Ɔboale me kɛ menye me adwenle menvi me ewule ne azo na memaa me nye ɛlie awie mɔ anwo tɛla kɛ mebadwenle me ngyegyelɛ ne anwo la.\nMENWUNLE MƆƆ MEYƐ A ME NYE BALIE LA\nMenyianle ɛvolɛ 18 la, me ewule ne anu mianle na ɛnee ɔyɛ me ɛvɛlɛ kɛ mebahɔ Keleseɛne nyianu la. Noko, ɛnee mefa “mekɛ mɔɔ menyia” wɔ sua nu la mesukoa Baebolo ne kpalɛ. Dwobu buluku ne nee Edwɛndolɛ ne boale me manle mendele ɔ bo kɛ kɛkala, bie a Gyihova Nyamenle ɛnrɛbɔ yɛ nwo bane wɔ debie biala anu, noko ɔmaa yɛnyia anyelazo mɔɔ yɛhyia la. Asɔne mɔɔ ɛnee meta meyɛ la manle menyianle “tumi bedevinli ne” yɛɛ ‘Nyamenle anzondwolɛ ne mɔɔ bo ndelebɛbo muala azo la.’—2 Kɔlentema 4:7; Felepaema 4:6, 7.\nMenyianle ɛvolɛ 22 la, ɛnee ɔwɔ kɛ metɛnla ehwili nu. Ɛnee mesulo kɛ menli ɛnrɛnwu me na ehwili mɔɔ raalɛ mɔɔ ɛnde kpɔkɛ de nu ala a bɛbanwu ye a. Noko, ehwili ne manle menyianle fanwodi, na ɔmanle “amowa” ne hakyile nyilalɛ. Me gɔnwo bie mɔɔ bɛfɛlɛ ye Isabel la zuzule kɛ menva menyɛ me bodane kɛ mebava dɔnehwele 60 me nee ye ayɛ edwɛkɛhanlɛ gyima ne wɔ siane ko anu.\nAlumua ne, ɛnee medwenle kɛ ɔlɛdi nwɔhoa. Noko menzɛlɛle Gyihova moalɛ, na ɔlua me abusua ne nee me gɔnwo mɔ moalɛ zo, menyɛle zɔ. Zɔhane siane ne mɔɔ alagye ɛnle nu la pɛle nu ndɛndɛ, na menwunle kɛ mehola meli ɛzulolɛ nee nyianezelɛ zo konim. Me nye liele nwolɛ kpole yemɔti wɔ 1996 ne anu, menzile kpɔkɛ kɛ mebayɛ dahuu adekpakyelɛnli—na meava mekɛ dodo bie meahɔ daselɛlilɛ siane biala. Ɔle kpɔkɛ kpalɛ mɔɔ menzile la anu ko, ɔmanle membikyele Nyamenle na bɔbɔ menyianle anwosesebɛ. Daselɛlilɛ mɔɔ ɛnee mekɔ la maa mekola meka me diedi ne anwo edwɛkɛ mekile menli dɔɔnwo na ɔboa bie mɔ ɔmaa bɛyɛ Nyamenle agɔnwo mɔ.\nGYIHOVA SƆ ME NU\nWɔ 2011 wawaa mekɛ nu, menyianle kale esiane na me gyakɛ amu nwiɔ bubule. Mekɛ mɔɔ mela asopiti ɛkpa ne azo na melɛte nyane la, menyɛle asɔne ɛsesebɛ wɔ me ti anu kɛ: “Gyihova mesɛlɛ wɔ, mmagyakyi me!” Yeangyɛ biala, raalɛ bie mɔɔ bikye me ɛkpa ne la bizale me kɛ, “Ɛle Gyihova Dasevolɛ ɔ?” Ɛnee menlɛ anwosesebɛ mɔɔ mekola metendɛ a, yemɔti menvale me ti menliele zolɛ. Ɔhanle kɛ, “Meze bɛ! Meta mekenga bɛ magazine ne mɔ.” Zɔhane edwɛkɛ ne kyekyele me rɛle kpole. Mekɛ mɔɔ me nwo yɛ alɔbɔlɛ bɔbɔ la, mekola medi daselɛ memaa Gyihova. Enililɛ boni a le ɛhye!\nMendele kpɔkɛ ekyii la, menzile kpɔkɛ kɛ mebali daselɛ dɔɔnwo. Me mame pianle me ehwili ne kpɔsale asopiti ɛleka mɔɔ bɛto menli wɔ ɛkɛ la, na ɛnee bɛva debie bɛkyekye me gyakɛ nwiɔ ne. Alehyenlɛ biala, yɛkɔkpɔla wuleravolɛma ekyi, yɛbiza kɛzi bɛ nwo de la, na yɛmaa bɛ Baebolo mbuluku. Ɛnee zɔhane ɛkpɔlalɛ ne mɔ yɛ ɛvɛlɛ, noko Gyihova manle menyianle anwosesebɛ mɔɔ mehyia la.\nMe nee me awovolɛ wɔ 2003\nƐvolɛ ekyi mɔɔ ɛze ɛhɔ la, me amaneɛnwunlɛ nee nyanelilɛ ɛyɛ kpole yɛɛ me papa mɔɔ ɛwu la ɛmaa akee yebo zolɛ. Noko, mebɔ mɔdenle kɛ mebanyia adwenle kpalɛ. Adenle boni azo? Mekɛ biala mɔɔ ɔkɛyɛ boɛ la, mebɔ mɔdenle mekɔ me gɔnwo mɔ nee me nwo amra ɛkɛ, na ɛhye maa meye me adwenle mefi me ngyegyelɛ ne azo. Saa ɔka me ngome a, mekenga debie, mesukoa Baebolo ne, anzɛɛ medua fonu zo medi awie mɔ daselɛ.\nMeta mekeda me nye na mebuke me “nvɛnzɛlɛ” ne menea ewiade fofolɛ ne mɔɔ Nyamenle ɛbɔ nwolɛ ɛwɔkɛ la anu\nEza mebɔ mɔdenle memaa me nye die ninyɛne ngyikyi nwo, mɔɔ le kɛ anwoma mɔɔ bɔ me nyunlu anzɛɛ felawɔse evuanlɛ la. Ninyɛne ɛhye mɔ maa menyia anyezɔlɛ. Ɛzelekɛ noko boa kpalɛ. Kenle ko bie mɔɔ yɛhɔle daselɛlilɛ la, me gɔnwo ne mɔɔ ɛnee ɔlɛpia me ehwili ne la gyinlanle kɛ ɔkɛlɛ debie. Arɛlevilɛ nu ala ehwili ne telele na ɔhɔzile kale bie mɔɔ gyi ɛkɛ la anu. Ɔzinle yɛ nwo, noko mekɛ mɔɔ yɛnwunle kɛ debie biala mɔɔ yɛ ɛzulolɛ anzi la, yɛzelele kpalɛ.\nNinyɛne dɔɔnwo wɔ ɛkɛ mɔɔ mengola menyɛ a. Mebu bɛ kɛ ninyɛne mɔɔ mebayɛ ye kenlebie la. Meta mekeda me nye na mebuke me “nvɛnzɛlɛ” ne menea ewiade fofolɛ ne mɔɔ Nyamenle ɛbɔ nwolɛ ɛwɔkɛ la anu. (2 Pita 3:13) Mefa ye kɛ mede kpɔkɛ, melua na melɛdie me nye kpalɛ la. Mefa anyelielɛ metie Belemgbunli Devidi edwɛkɛ ne kɛ: “Fa ɛ nye to Gyihova anwo zo; nyia akɛnrasesebɛ na si wɔ ahonle.” (Edwɛndolɛ 27:14, NW) Me nwonane ɛyɛ bɛtɛɛ ɛdeɛ, noko Gyihova ɛmaa menyia anwosesebɛ. Melɛkɔ zo meanyia anwosesebɛ wɔ me bɛtɛɛyɛlɛ nu.\n^ ɛden. 6 Ngakula eselemu le ewule mɔɔ ɔnlɛ ye ayile mɔɔ ka ngakula a. Nwonane ne anwosesebɛ mɔɔ ɔfa ɔgyinla ewule nloa la sɛkye nwonane ne, na ɔmaa debie nwu bɛ agbɔkɛ nu na ɔfofo bɛ.\nMarch 2014 | Mɔɔ Nyamenle Ɛyɛ Ɛmaa Wɔ La\nƐZINZALƐ ARANE March 2014 | Mɔɔ Nyamenle Ɛyɛ Ɛmaa Wɔ La


Wulutu Nee Nawome | Ngakula Baebolo Ɛzukoalɛdeɛ\nWulutu Nee Nawome\nMekɛ bie mɔɔ ɛhɔne zile Yizilayɛ la, raalɛ bie mɔɔ bɛfɛlɛ ye Nawome la nee ɔ hu nee ɔ mra mrenyia nwiɔ dule hɔle Mowabe azɛlɛ zo. Yeangyɛ ɔ hu wule. Ɔ mra ne mɔ gyale Mowabe mraalɛ, Wulutu nee Ɔpa. Mɔɔ yɛ alɔbɔlɛ la a le kɛ, yeangyɛ yɛɛ Nawome amra mrenyia ne mɔ wule a.\nMɔɔ Nawome dele kɛ aleɛ wɔ Yizilayɛ la, ɔyɛle kɛ ɔsia yeahɔ sua nu. Wulutu nee Ɔpa yɛle kɛ bɛ nee Nawome kɔ, noko mɔɔ bɛlɛkɔ la, ɔzele bɛ kɛ: ‘Bɛyɛle mraalɛ mgbalɛ bɛmaanle bɛ hu mɔ yɛɛ medame noko. Mekpondɛ kɛ bɛsia bɛkɔgya mrenyia. Bɛzia bɛhɔ bɛ sua nu wɔ Mowabe.’ Bɛzele ye kɛ: ‘Yɛkulo wɔ edwɛkɛ kpalɛ! Yɛkulo kɛ yɛ nee wɔ kɔ.’ Noko Nawome zile zo kɛ bɛzia. Nzinlii Ɔpa ziale hɔle sua nu noko Wulutu angɔ. Nawome zele ye kɛ: ‘Nea kɛ Ɔpa ɛlɛsia ahɔ ye menli ne ɛkɛ na yeahɔzonle ye awozonle ne mɔ ɛ. Ɛ nee ye ɛhɔ na sia kɔ wɔ mame awuke nu.’ Noko Wulutu zele ye kɛ: ‘Menrɛgyakyi wɔ menrɛhɔ. Wɔ menli bayɛ me menli, yɛɛ wɔ Nyamenle bayɛ me Nyamenle.’ Mɔɔ Wulutu hanle ɛhye la, ɛnea a kɛzi Nawome dele nganeɛ ɛ?\nMɔɔ Wulutu nee Nawome dwule Yizilayɛ la, ɛnee bɛlɛte baale. Kenle ko, Wulutu hɔle kɛ ɔkasesa baale mɔɔ bɛde la abo zo ne wɔ nrenyia bie mɔɔ bɛfɛlɛ ye Bowaze mɔɔ le Releehabe ara la ɛya nu. Ɛnee Bowaze ɛde kɛ Wulutu le Mowabenli mɔɔ nee Nawome de a. Yemɔti ɔhanle ɔhilele ye gyimayɛvoma ne kɛ bɛgyakyi ma ne bie bɛmaa Wulutu ɛsesa.\nKenle zɔhane nɔsolɛ nu, Nawome bizale Wulutu kɛ: ‘Nwane ɛya nu a ɛhɔyɛle gyima ɛnɛ a?’ Wulutu buale kɛ: ‘Bɛfɛlɛ nrenyia ne Bowaze.’ Yemɔti Nawome zele ye kɛ: ‘Bowaze le me hu anwo sonla. Anrɛɛ ɛ nee mbɛlɛra ne mɔ ɛhɔ ɛkɛ ɛhɔyɛ gyima. Ɛhwee ɛnrɛyɛ wɔ.’\nWulutu doale zo yɛle gyima wɔ Bowaze ɛya nu kɔkpula kɛ ma ɛdelɛ ne pɛle nu. Bowaze nwunle kɛ Wulutu le raalɛ kpalɛ yɛɛ ɔkulo gyima. Zɔhane mekɛ ne, saa nrenyia wu na yeanwo ralɛ nrenyia a, ye busuanli gya kunlavolɛ raalɛ ne. Yemɔti Bowaze gyale Wulutu. Bɛwole ralɛ nrenyia na bɛdonle ye Obɛde, yemɔ a nzinlii rayɛle Belemgbunli Devidi ɛ nlenyia la. Nawome agɔnwo mɔ anye liele kpole. Bɛhanle kɛ: ‘Gyihova ɛlimoa ɛmaa wɔnyia wɔ ase kpalɛ Wulutu, na kɛkala wɔnyia wɔ anlɔnra. Bɛye Gyihova ayɛlɛ.’\n“Agɔnwolɛ ne bie tɛla bɛ nli akunlu.”—Mrɛlɛbulɛ 18:24\nKpuya: Kɛzi Wulutu hilele kɛ ɔkulo Nawome edwɛkɛ ɛ? Kɛzi Gyihova nleanle Wulutu nee Nawome ɛ?\nWulutu 1:1–4:22; Mateyu 1:5\nDuzu ati a Wulutu nee Bowaze agyalɛ ne hyia a? Abusua nwo debie boni a yɛsukoa yɛfi Wulutu nee Nawome ɛkɛ a?\nBAEBOLO NU EDWƐKƐ NWO NVONINLI\nWulutu Le Agɔnwolɛ Mɔɔ Di Nɔhalɛ\nƆwɔ nuhua kɛ ɛnee Wulutu ɛnle Yizilayɛnli ɛdeɛ, noko nɔhalɛ mɔɔ ɔlile la maanle Nyamenle hulole ye edwɛkɛ na ɔyilale ye kpole.\nWulutu—“Me Nee Wɔ Yɛkɔ Ɛleka Mɔɔ Ɛlɛkɔ La”\nDuzu ati a Wulutu hulole kɛ ɔbagyakyi ye abusua nee ye maanle ne ɔ nzi a? Subane boni mɔ a manle ɔzɔle Gyihova anye a?\nBAEBOLO NU MENLI KAADE\nNawome Baebolo Kaade\nMɔɔ Nawome ahu nee ɔ mra mrenyia ne mɔ wule la, ɔhanle ɔhilele ɔ gɔnwo mɔ kɛ bɛva duma fofolɛ bɛvɛlɛ ye.\nNawome Agɔnwo Mɔɔ Di Nɔhalɛ\nGyimayɛlɛ ɛhye baboa ngakula mɔɔ bɛli ɛvolɛ 3 kɔdwu 6 la yeamaa bɛazukoa Wulutu nee Nawome anwo debie.\nSukoa Debie Fi Wulutu Subane Ne Anu\nGyimayɛlɛ ɛhye baboa ngakula mɔɔ bɛli ɛvolɛ 6 kɔdwu 8 la yeamaa bɛanwu kɛzi bɛbayɛ agɔnwolɛ kpalɛ la.\nDEBIEZUKOALƐ GYIMAYƐLƐ MAA NGAKULA\nSubane Mɔɔ Agɔnwolɛ Kpalɛ Da Ye Ali La\nGyimayɛlɛ ɛhye baboa ngakula mɔɔ bɛli ɛvolɛ 8 kɔdwu 12 la yeamaa bɛanyia subane mɔɔ ɔwɔ kɛ agɔnwolɛ kpalɛ da ye ali la.\nFa nwa awie Fa nwa awie Wulutu Nee Nawome\nlfb ɛzukoalɛdeɛ 33 m. 82-83


Gyɛnɛsese 23 | Yintanɛte Zo Baebolo | Ewiade Fofolɛ Ngilebɛbo\nSɛla ewule nee ye ɛzielɛ (1-20)\n23 Na Sɛla dɛnlanle aze lile ɛvolɛ 127; Sɛla ngoane mekɛ kɔsɔɔti ɛne.+ 2 Yemɔti Sɛla wule wɔ Keleate-aaba,+ mɔɔ le Hibulɔn,+ mɔɔ wɔ Keena azɛlɛ zo la,+ na Ebileham lile nyane na ɔzunle Sɛla. 3 Akee Ebileham dwazole vile ɔ ye funli ne anwo na ɔzele Hɛtema ne kɛ:+ 4 “Mele ɛyɛvolɛ a mede bɛ avinli a.+ Bɛmaa me azɛlɛ mendɔ menyɛ azie amaa meazie me funli wɔ zolɛ.” 5 Ɔti Hɛtema buale Ebileham kɛ: 6 “Yɛmenle, tie yɛ. Ɛle abusua kpanyinli mɔɔ Nyamenle ɛkpa wɔ* wɔ yɛ avinli.+ Ɛbahola wɔazie wɔ funli ne wɔ yɛ azie ne ɛleka biala mɔɔ ɛkulo la. Yɛ nuhua biala ɛnrɛva ye azie ne ɛnrɛbɔ wɔ abokɛ kɛ ɛmmasie wɔ funli wɔ zolɛ.” 7 Ɔti Ebileham dwazole na ɔbɔle ɔ ti aze ɔmaanle Hɛtema mɔɔ de azɛlɛ ne azo la,+ 8 na ɔzele bɛ kɛ: “Saa bɛdie bɛto nu* kɛ menzie me funli ne a, ɛnee bɛdie me na bɛzɛlɛ Zohaa ara Yifolɔn 9 kɛ ɔdɔne ye bolɛ bɔne ne mɔɔ wɔ Makepilaa la ɔmaa me; ɔla ye azɛlɛ ne ɛweɛne zo nehane. Bɛmaa ɔdɔne ye ɔmaa me ɔlie nwolɛ dwɛtɛ fufule ne amuala+ amaa meanyia ɛleka meava meayɛ me azie.”+ 10 Ɛnee Yifolɔn de Hɛtema ne avinli. Ɔti Hɛtenli Yifolɔn buale Ebileham ɔmaanle Hɛtema ne nee menli mɔɔ wɔ suakpole ne anlenkɛ kpole ne anloa la kɔsɔɔti dele,+ ɔse: 11 “Kyɛkyɛ, me menle! Tie me. Meva azɛlɛ ne nee bolɛ bɔne ne mɔɔ wɔ zolɛ la amuala memaa wɔ. Meva memaa wɔ wɔ me menli ne anyunlu ɛke. Sie wɔ funli ne wɔ ɛkɛ.” 12 Ɔti Ebileham bɔle ɔ ti aze maanle menli mɔɔ de azɛlɛ ne azo la 13 na ɔhanle ɔhilele Yifolɔn ɔmaanle menli mɔɔ wɔ ɛkɛ la dele kɛ: “Mesɛlɛ wɔ, tie me! Mebava azɛlɛ ne anwo dwɛtɛ fufule ne amuala meamaa wɔ. Die amaa meazie me funli ne wɔ ɛkɛ.” 14 Akee Yifolɔn buale Ebileham kɛ: 15 “Me menle, tie me. Azɛlɛ ɛhye bolɛ le dwɛtɛ fufule hyikɛle* 400, noko kɛzi ɛhye le edwɛkɛ wɔ yɛ mu nwiɔ yɛ avinli ɛ? Yemɔti sie wɔ funli ne wɔ ɛkɛ.” 16 Ebileham diele Yifolɔn na ɔzuzule dwɛtɛ fufule ne mɔɔ Yifolɔn hanle maanle Hɛtema dele la ɔmaanle ye, dwɛtɛ fufule hyikɛle* 400, kɛ mɔɔ gualilɛma suzu ye la.+ 17 Ɛhye ati bɛliele bɛdole nu kɛ Yifolɔn azɛlɛ ne mɔɔ wɔ Makepilaa, mɔɔ la Mameli anyunlu la, azɛlɛ ne nee bolɛ bɔne ne yɛɛ mbaka kɔsɔɔti mɔɔ wɔ azɛlɛ ne azo la amuala ɛrayɛ 18 Ebileham agyapadeɛ mɔɔ yedɔ wɔ Hɛtema nee menli mɔɔ wɔ suakpole ne anlenkɛ kpole ne anloa la kɔsɔɔti anyunlu a. 19 Ɛhye anzi, Ebileham ziele ɔ ye Sɛla wɔ bolɛ bɔne ne mɔɔ wɔ Makepilaa azɛlɛ zo la anu; ɔla Mameli, mɔɔ le Hibulɔn la, anyunlu wɔ Keena azɛlɛ zo. 20 Ɔti Hɛtema vale azɛlɛ ne nee bolɛ bɔne ne mɔɔ wɔ zo la maanle Ebileham kɛ ɔva ɔyɛ ye azie.+\n^ Anzɛɛ ɔkola ɔkile, “abusua kpanyinli kpole.”\n^ Anzɛɛ “bɛ ɛkɛla die to nu.”


Mmamaa Wɔ Anyelazo Wie! Mɔdenlebɔlɛ Nwo Hyia! | Debiezukoalɛ\nKENGA YE WƆ Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kongo Korean Kwangali Kwanyama Latvian Lingala Lithuanian Luo Malagasy Malay Maltese Maya Myanmar Ndebele Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Polish Portuguese (Brazil) Punjabi Quechua (Ayacucho) Quechua (Bolivia) Rarotongan Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tajiki Tatar Tetun Dili Thai Tigrinya Tiv Tsonga Turkish Twi Ukrainian Urdu Uzbek Venda Vietnamese Waray-Waray Wolaita Xhosa Yoruba Zulu\nWɔyɛ Gyihova Dasevolɛ ɛvolɛ dɔɔnwo mɔɔ ɛkpondɛ kɛ wɔ agyalɛ bokavolɛ ne baboka ɛ nwo bɛsonle Gyihova ɔ?\nAnzɛɛ wɔ abɛ nu bule wɔ mekɛ mɔɔ wɔ Baebolo sukoavo bie mɔɔ ɛnee bɔ mɔdenle kpalɛ la anva nɔhalɛ ne la ɔ?\nAnwubielɛ ɛhye mɔ mɔɔ ɔzile Britain la bahola aboa wɔ na wɔ anyelazo anwie. Eza ɛbanwu mɔɔ ɔwɔ kɛ ɛyɛ na ‘wɔavuandi wɔ kpanwo ne wɔado azule ne anye,’ wɔ sɛkɛlɛneɛ adenle zo, amaa wɔaboa bɛdabɛ mɔɔ bɛtɛnwunle nɔhalɛ ne la.—Nolo. 11:1.\nMMAMAA Ɛ SA NU TO\nDebie ko mɔɔ nwolɛ hyia kpalɛ la a le kɛ ɛnrɛmaa ɛ sa nu ɛnrɛdo. Beta nɔhalɛ ne anwo na fa ɛ nwo maa Gyihova. (Mɛla 10:20) Ɛhye a Georgina yɛle a. Mekɛ mɔɔ ɔbɔle ɔ bo kɛ ɔ nee Gyihova Alasevolɛ sukoa Baebolo ne wɔ ɛvolɛ 1970 anu la, ɔ hu Kyriacos vale ɛya. Ɔbɔle mɔdenle kɛ ɔnrɛmaa ɔnrɛzukoa. Yeammaa Alasevolɛ ne mɔ amba bɛ sua nu, yɛɛ ɔvuandile Gyihova Alasevolɛ mbuluku biala mɔɔ ɔnwunle ye la ɔguale ye lɔ.\nMɔɔ Georgina bɔle ɔ bo kɛ ɔkɔ debiezukoalɛ la, Kyriacos ɛya ne yɛle kpole. Ɔhɔle Belemgbunlililɛ Asalo ɛkɛ ne kenle ko bie ɔhɔlile mgbonde. Mekɛ mɔɔ adiema raalɛ ko nwunle kɛ Kyriacos te Giliki tɛla Nrelenza la, ɔvɛlɛle adiema nrenya ko mɔɔ ɔte Giliki aneɛ na ɔwɔ asafo gyɛne nu la kɛ ɔraboa bɛ. Adenle kɛnlɛma mɔɔ adiema ne vale zo dendɛle la manle Kyriacos nyianle ɔ nwo ndelebɛbo na ɔmanle bɛ nee ye zukoale Baebolo ne wɔ siane bie mɔ anu. Noko Kyriacos gyakyile debiezukoalɛ ne.\nƐvolɛ nsa pɛle nu ɛnee Georgina tɛyia dwazotia. Kyriacos hanle kɛ saa munzule bɔ ye na ɔmaa bɛsɔne ye a ɔbagyakyi ye. Kenle mɔɔ Georgina kazɔne la, ɔzɛlɛle Gyihova ɛsesebɛ kɛ ɔmmamaa Kyriacos bɔ ye ewole. Mɔɔ Alasevolɛ ne mɔ hɔle kɛ bɛkava Georgina bahɔ nyianu ne la, Kyriacos zele bɛ kɛ: “Bɛnlumua. Yɛbava yɛ kale ne yɛara.” Ɔhɔle nwonlomɔ gyimalilɛ ne abo na ɔnwunle kɛ bɛlɛsɔne ɔ ye!\nGeorgina nwunle Alasevolɛ ne mɔ la, asɛɛ ɛvolɛ 40 na bɛazɔne ɔ hu\nYemɔ anzi Kyriacos ɛkpɔlɛ ne anloa hanle aze na ɔyɛle nzenzaleɛ wɔ ye ɛbɛlabɔlɛ nu ngyikyi ngyikyi. Georgina nwunle Alasevolɛ ne mɔ la asɛɛ ɛvolɛ 40 na bɛazɔne ɔ hu! Duzu a boale Kyriacos a? Ɔse: “Me nye liele Georgina anwo ɔluakɛ ɛnee yesika ɔ bo.” Georgina ka kɛ: “Ɔnva nwo kɛ me hu dwazole tiale me la, meangyakyi me Nyamenle ne ɛzonlenlɛ. Mengɔle zo menzɛlɛle Gyihova moalɛ, mmamaa me anyelazo anwie.”\nSU FOFOLƐ NE ANWO HYIA\nDebie bieko mɔɔ ɔbamaa wɔaboa wɔ bokavolɛ ne la a le kɛ ɛbanyia Keleseɛnema su fofolɛ ne. Ɛzoanvolɛ Pita dule Keleseɛne yelɛma folɛ kɛ: “Bɛbɛlɛ bɛ nwo aze bɛmaa bɛ hu mɔ, amaa nuhua mɔɔ ɔ hu ɛnlie Nyamenle Edwɛkɛ ne ɛnli la, bɛalua bɛ nyɛleɛ zo bɛahwe ye bɛarɛlɛ Nyamenle, mɔɔ ɔnrɛhyia kɛ bɛkɛha edwɛkɛ kpɔkɛ ko bɔbɔ a.” (1 Pita 3:1) Christine vale folɛdulɛ ɛhye yɛle gyima ɔnva nwo kɛ ɔlile ɛvolɛ dɔɔnwo na yeahola yeahwe ɔ hu la. Ɔyɛle Dasevolɛ ɛvolɛ mɔɔ bo 20 la, ɛnee ɔ hu John ɛtɛtele bɔbɔ kɛ Nyamenle bie wɔ ɛkɛ. Ɛnee John anye ɛnlie ɛzonlenlɛ nwo ɛdeɛ, noko ɔnwunle kɛ Christine diedi fofolɛ ne anwo hyia ye kpalɛ. Ɔka kɛ, “Ɛnee mekola menwu kɛ ɔmaa ɔ nye die. Ɔnyianle subane kpalɛ nee anwosesebɛ, na ɛhye boale me wɔ ngyegyelɛ dɔɔnwo anu.”\nChristine anva ye ɛzonlenlɛ ne antinlitinle ɔ hu anwo zo ɛlɛ. Ɔ hu ka kɛ: “Christine nwunle ye mɔlebɛbo ne kɛ ɛnee mengulo kɛ bɛgyegye me, yemɔti ɔnyianle me nwo abotane ɔmanle menzukoale debie ngyikyi ngyikyi.” Saa Christine nwu abɔdeɛ nwo nrɛlɛbɛ anzɛɛ abɔdeɛ nwo debie wɔ Ɛzinzalɛ Arane anzɛɛ Awake! nu mɔɔ ɔze kɛ John anye balie nwo a, ɔfa ɔkile ye na ɔka kɛ, “Medie medi kɛ ɛbahulo kɛ ɛkɛgenga edwɛkɛ ɛhye.”\nNzinlii John hɔle pɛnhyɛne na ɔbɔle ɔ bo kɛ ɔyɛ ye tola. Kɛmɔ ɛnee ɔlɛ mekɛ ɔfa ɔsuzu ninyɛne mɔɔ nwolɛ hyia wɔ ɛbɛlabɔlɛ nu anwo la ati, ɔbizale kɛ, ‘Asoo yɛdayɛ mumua ne a yɛrale a, anzɛɛ bodane bie ati a bɛbɔle yɛ a?’ Kenle ko bie mɔɔ ɛnee adiema ko nee John ɛlɛdi adwelie la ɔbizale ye kɛ, “Yɛbahola yɛ nee wɔ azukoa ɔ?” John ka kɛ, “Kɛmɔ ɛnee menyia Nyamenle anu diedi la ati menliele mendole nu.”\nNea kɛzi nwolɛ hyia kɛ Christine anyelazo anwie a! Mekɛ mɔɔ ɔzɛlɛle ɛvolɛ mɔɔ ɔbo 20 anzi kɛ John kɛva nɔhalɛ ne la, akee bɛzɔnenle ye. Kɛkala bɛ mu nwiɔ bɛlɛbɔ mɔdenle kpalɛ bɛazonle Gyihova. John ka kɛ: “Ninyɛne nwiɔ a hwenle me titile a. Atiakunlukɛnlɛma nee agɔnwolɛvalɛ subane mɔɔ Alasevolɛ ne mɔ lale ye ali la. Na saa ɛ ye le Gyihova Dasevolɛ a, ɛnee wɔnyia raalɛ mɔɔ ɔdi nɔhalɛ, bɛkola bɛfa bɛ rɛle bɛwula ye nu, na ɔlɛ anwofamaa.” Nɔhalɛ nu, Christine vale edwɛkɛ mɔɔ wɔ 1 Pita 3:1 la lile gyima!\nMA NE BAZO WƆ ƐVOLƐ DƆƆNWO ANZI\nNa Baebolo sukoavoma mɔɔ debie bie ati bɛgyakyi debiezukoalɛ la noko ɛ? Belemgbunli Sɔlɔmɔn hɛlɛle kɛ: “Dua wɔ ma ne nwonlomɔ, na eza dua bie nɔsolɛ nu. Ɔluakɛ ɛnze mɔɔ kɛyɛ kpalɛ a, saa bɛ mu nwiɔ bɛkɛyɛ kpalɛ anzɛɛ ko kɛyɛ kpalɛ kɛdɛla ko a, ɛnze.” (Nolo. 11:6) Ɔdwu mekɛ ne bie a ɔdie mekɛ na nɔhalɛ ne afifi. Saa ɔba ye zɔhane bɔbɔ a, nzinlii ahenle banwu kɛ ɔhyia kɛ ɔtwe ɔbikye Nyamenle. (Gye. 4:8) Ɛhɛe, kenle ko dedee ɛbazele wɔamaa yeazi ɛ nwo.\nMaa yɛva Alice mɔɔ ɔdule ɔvile India ɔhɔle England la kɛ neazo. Ɔbɔle Baebolo ɛzukoalɛ bo wɔ ɛvolɛ 1974 ne anu. Ɔka Hindi na ɛnee ɔkpondɛ kɛ ɔte Nrelenza kpalɛ. Ɔdoale zo ɔzukoale debie wɔ ɛvolɛ ekyi anu, na Alice hɔle debiezukoalɛ ekyi wɔ asafo mɔɔ bɛka Nrelenza la anu. Ɛnee ɔze kɛ mɔɔ ɔlɛsukoa la le nɔhalɛ noko yeamaa ɔ nye ambolo. Yemɔ anzi, ɛnee ɔkulo ezukoa nee ɛkponledolɛ bo ɛhɔlɛ. Yemɔti Alice gyakyile debiezukoalɛ ne.\nAsɛɛ ɛvolɛ 30 anzi, Alice hɛlɛle Stella mɔɔ ɛnee nee ye sukoa debie la kɛlata. Kɛlata ne kenga kɛ: “Medie medi kɛ ɛ nye balie kɛ ɛbade kɛ awie bie mɔɔ ɛ nee ye zukoale Baebolo ne wɔ 1974 ne anu la ɛzɔne wɔ maangyeba nyianu bie abo kenlensa ye. Wɔyɛ me mboalɛ kpole kpalɛ wɔ ɛbɛlabɔlɛ nu. Ɛluale nɔhalɛ ne wɔ me nu ɔnva nwo kɛ ɛnee metɛsile kpɔkɛ kɛ meyila me nwo zo meamaa Nyamenle la, noko ɛnee nɔhalɛ ne wɔ me adwenle nee me ahonle nu.”\nKɛlata ne mɔɔ Alice hɛlɛle Stella la kenga kɛ: “Medie medi kɛ ɛ nye balie kɛ ɛbade kɛ awie bie mɔɔ ɛ nee ye zukoale Baebolo ne wɔ 1974 ne anu la ɛzɔne wɔ maangyeba nyianu bie abo kenlensa ye”\nDuzu a zile a? Alice ka kɛ wɔ ɛvolɛ 1997 ne anu mɔɔ ɔ hu wule la ɔgyegyele ye kpalɛ. Ɔzɛlɛle Nyamenle moalɛ. Mitini bulu anzi, Alasevolɛ nwiɔ mɔɔ bɛka Punjabi aneɛ la rale ye sua nu na bɛvale Anyelazo Boni a Wɔ Ɛkɛ maa Alɔvolɛ mɔɔ Bɛwu A? trate ne ko bɛmanle ye. Alice nwunle kɛ bɛdie ye asɔneyɛlɛ ne yemɔti ɔzile kpɔkɛ kɛ ɔ nee Gyihova Alasevolɛ balua. Noko nienwu yɛɛ ɔbanwu bɛ a? Ɔnwunle Punjabi asafo ne address mɔɔ Stella vale manle ye la wɔ buluku dɛba bie anu. Alice hɔle Belemgbunlililɛ Asalo ɛkɛ na Punjabi mediema ne mɔ liele ye kɛnlɛma. Alice hanle kɛ, “Me nye liele kpalɛ na ɔmanle me rɛle vile nyane ne mɔɔ ɛnee melɛdi la.”\nƆdoale zo ɔhɔle debiezukoalɛ dahuu na ɔbɔle Baebolo ɛzukoalɛ bo bieko. Ɔzukoale Punjabi aneɛ ne ɛhanlɛ nee ye ɛgengalɛ kpalɛ. Bɛzɔnenle ye wɔ ɛvolɛ 2003 ne anu. Ɔdwulale ye kɛlata ne mɔɔ ɔhɛlɛle Stella la kɛ, “Meda wɔ ase kpalɛ kɛ ɛluale nɔhalɛ ne wɔ me nu wɔ ɛvolɛ 29 mɔɔ ɛze ɛhɔ la anu na wɔyɛ neazo kpalɛ wɔmaa me la.”\n“Meda wɔ ase kpalɛ kɛ ɛluale nɔhalɛ ne wɔ me nu wɔ ɛvolɛ 29 mɔɔ ɛze ɛhɔ la anu na wɔyɛ neazo kpalɛ wɔmaa me la.”—Alice\nDuzu a ɛbahola wɔazukoa wɔavi anwubielɛ ɛhye mɔ anu a? Bie a ɔnrɛlie nɔhalɛ ne wɔ mekɛ mɔɔ ɛkpondɛ la ɛdeɛ, noko saa ahenle kulo kɛ ɔnwu Nyamenle, ɔdi nɔhalɛ, na ɔbɛlɛ ɔ nwo aze a, Gyihova bamaa yeade nɔhalɛ ne abo na yealie yeali. Kakye edwɛkɛ ɛhye mɔɔ Gyisɛse hanle wɔ ye ndonwo ne ko anu la: “Ma ne mɔ mɔɔ yegua la ɛlɛfifi na bɛlɛnyi, noko [yɛnze] kɛ bɛyɛ bɛnyi a. Azɛlɛ ne maa mbaka ne nyi na bɛso ma. Saa awule a, ɔbalumua yeawɔlɔ, yeanrenzɛ na nzinlii yeatulu mralɛ.” (Mak. 4:27, 28) Ɔnyi ngyikyi ngyikyi yɛɛ “azɛlɛ ne” a maa ɔnyi a. Yemɔti, Belemgbunlililɛ ne anwo nolobɔlɛnli biala ɛnze kɛzi bɛnyi la. Ɛhye ati, kɔ zo dua ye dɔɔnwo. Bie a ɛbabu ye dɔɔnwo.\nYɛɛ mmamaa ɛ rɛle fi asɔneyɛlɛ. Georgina nee Christine hɔle zo zɛlɛle Gyihova moalɛ. Saa ɛyɛ “nzɛlɛlɛ dahuu” na wɔ anyelazo anwie a, “kenle bie,” ɛ sa baha wɔ “kpanwo” ne mɔɔ ɛdole ɛguale azule ne anye la.—Wulo. 12:12; Nolo. 11:1.\nFa nwa awie Fa nwa awie Mmamaa Wɔ Anyelazo Wie!\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ March 2013


Mrɛlɛbulɛ 23 | Yintanɛte Zo Baebolo | Ewiade Fofolɛ Ngilebɛbo\nBɛdie wɔ ɛyɛvolɛ a yɛ wɔ debie nrɛlɛbɛ nu (2)\nMmadi anwonyia nzi (4)\nAnwonyia kola tu fi ɛ nwo ɛkɛ kɔ (5)\nMmakɔboka bɛdabɛ mɔɔ bɛno nwanye dɔɔnwo la anwo (20)\nNza baha wɔ kɛ ɛwɔlɛ la (32)\n23 Saa ɛtɛnla aze kɛ ɛ nee belemgbunli di aleɛ a,Suzu tɛnlabelɛ ne anwo kpalɛ. 2 Saa wɔ atiakunluwɔzo ne le kpole aFa dadeɛ to ɛ komenzia.* 3 Mmamaa ɛ ti akunlu ba ye aleɛ sosɔɔ ne azo,Ɔluakɛ ɔle mɛlɛbɛla aleɛ. 4 Mmaku ɛ nwo ɛvɛlɛ* kɛ ɛkɛnyia ɛ nwo.+ Gyinla na da ndelebɛbo ali.* 5 Saa ɛfa ɛ nye ɛto zo a, ɔnle ɛkɛ,+Ɔluakɛ ɔbafifi ndɛbalɛ kɛ kɔleɛ na yeadu yeahɔ anwomanyunlu.+ 6 Mmadi sonla mɔɔ le abokɛ* la aleɛ;Mmamaa ɛ ti akunlu ba ye aleɛ sosɔɔ ne azo. 7 Ɔluakɛ ɔle kɛ sonla* mɔɔ ɛlɛbu mgbonda la. Ɔka ɔkile wɔ kɛ: “Di na no,” noko ɔnvi ye ahonle nu.* 8 Ɛbave aleɛ ne mɔɔ wɔli laNa wɔ nganvolɛ ne ayɛ mgbane. 9 Mmatendɛ ɛgua koasea anzo nu,+Ɔluakɛ ɔnrɛva nrɛlɛbɛ mɔɔ wɔ wɔ edwɛkɛ ne anu la ɔnrɛyɛ ɛhwee.+ 10 Mmatu tete ɛweɛne+Anzɛɛ mmakɔ arisa ɛya* nu. 11 Ɔluakɛ bɛ Dievolɛ* ne anwo yɛ se;Ɔbali bɛ edwɛkɛ yeamaa bɛ na yeadwazo yeatia wɔ.+ 12 Fa wɔ ahonle kɔ ɛdenrɛdenrɛlɛ zoNa maa ɛ nzo ɛhɔ edwɛkɛ mɔɔ maa nrɛlɛbɛ la azo. 13 Mmakpo kɛ ɛkɛdenrɛdenrɛ kakula.+ Saa ɛfa baka ɛbo ye a, ɔnrɛwu. 14 Fa baka bo ye,Amaa wɔalie ye* wɔavi Nla* nu. 15 Me ra, saa wɔ ahonle nwu nrɛlɛbɛ a,Yemɔ me ahonle bali fɛlɛko.+ 16 Saa ɛ nloa ka mɔɔ tenrɛ la aMe ahonle* bali fɛlɛko. 17 Mmamaa wɔ ahonle anye bolo ɛtanevolɛma,+Emomu, sulo Gyihova alehyenlɛ biala.+ 18 Ɛhye bamaa wɔanyia anyelazo*+Na wɔ anyelazo ne ɛnrɛyɛ mgbane. 19 Me ra, tie na nwu nrɛlɛbɛ,Na maa wɔ ahonle ɛva adenle kpalɛ ne azo. 20 Mmakɔboka bɛdabɛ mɔɔ bɛno nwanye dɔɔnwo,+Nee bɛdabɛ mɔɔ bɛdi nane dɔɔnwo la anwo.+ 21 Ɔluakɛ nzabovoma nee aleɛmgbolema bali ehyia,+Yɛɛ ngɔsɔkɛbɔlɛ bamaa sonla aheda avuazinli. 22 Tie wɔ papa mɔɔ wole wɔ la,Yɛɛ mmakpo wɔ mame ɔluakɛ yeyɛ ɛrelera la ati.+ 23 Tɔ* nɔhalɛ na mmatɔne ye ɛlɛ,+Tɔ nrɛlɛbɛ nee ɛdenrɛdenrɛlɛ yɛɛ ndelebɛbo noko.+ 24 Tenlenenli ɛ papa bali fɛlɛko kpalɛ;Awie biala mɔɔ kɛwo ralɛ nrɛlɛbɛvolɛ la anye balie ɔ nwo. 25 Wɔ papa nee wɔ mame bali fɛlɛko,Yɛɛ raalɛ mɔɔ wole wɔ la anye balie. 26 Me ra, fa wɔ ahonle maa me,Na maa ɛ nye ɛlie me ndenle ne mɔ anwo.+ 27 Ɔluakɛ tuutuunli le kuma kpole,Yɛɛ raalɛ adwɔmane* le bula ɛdenraa.+ 28 Ɔbu ɔsia kɛ awule la;+Ɔmaa mrenyia mɔɔ ɛnli nɔhalɛ la anwo so. 29 Nwane a munzule ɛdo ye a? Nwane a adwenleadwenle ɛdɔ ɔ nwo a? Nwane a kulo butule a? Nwane a kulo edwɛkɛ ɛhehanlɛ a? Nwane a tudu nganlɛ mgbane gyɛne nu a? Nwane a anye ɛyɛ ngɔkɔlɛ* a? 30 Bɛdabɛ mɔɔ bɛtɛnla nwanye nwo bɛkyɛ;+Bɛdabɛ mɔɔ bɛkpondɛ* nwanye mɔɔ bɛfonla ye la. 31 Mmanea nwanye anye kɔkɔlɛ neMɔɔ ɔwu awubue wɔ kanrɛlɛ nu na ɔgua aze bɛtɛɛ la, 32 Ɔluakɛ awieleɛ ne ɔka kɛ ɛwɔlɛ,Na ɔkpu pɔezen kɛ bɔna la. 33 Ɛ nye banwu ninyɛne ɛzulolɛ,Na wɔ ahonle aheha mgbane mgbane.+ 34 Ɛbayɛ kɛ sonla mɔɔ la nyevile ne akunlu nehane,Kɛ sonla mɔɔ la meli avela baka ti zo la. 35 Ɛbaha kɛ: “Bɛbɔle me, noko meande.* Bɛbole me, noko meannwu ye. Mekɛ boni a mebadunwue a?+ Mehyia nza bieko.”*\n^ Anzɛɛ “Sɔ ɛ nwo.”\n^ Anzɛɛ “Mmafonla ɛ nwo.”\n^ Anzɛɛ ɔkola ɔkile, “Mmafa ɛ nwo ɛto wɔ ndelebɛbo zo.”\n^ Anzɛɛ “lɛ ɛnyelɛ ɛtane.”\n^ Anzɛɛ “tɛ ɔ kunlu ɔ.” Hibulu aneɛ nu, “ye ahonle ɛnle ɛ nwo ɛkɛ.”\n^ Hibulu aneɛ nu, “Kpɔnevolɛ.”\n^ Hibulu aneɛ nu, “Me kilenzia.”\n^ Anzɛɛ “Nyia.”\n^ Hibulu aneɛ nu, “ɛyɛvolɛ.” Nea Mrɛ 2:16.\n^ Anzɛɛ “anye zo kyi ye.”\n^ Anzɛɛ “bɛyia nu kɛ bɛno.”\n^ Anzɛɛ “meande nyane.”\n^ Anzɛɛ “Mebakpondɛ bieko.”


2 Edwɛkɛsisilɛ 32 | Yintanɛte Zo Baebolo | Ewiade Fofolɛ Ngilebɛbo\nEdwɛkɛsisilɛ Mɔɔ Tɔ Zo Nwiɔ 32:1-33\nSɛnakɛlebe nwunlonwunlanle Gyɛlusalɛmma (1-8)\nSɛnakɛlebe dendɛle tiale Gyihova (9-19)\nAnwumabɔvolɛ hunle Aselea ɛlɔnema (20-23)\nHɛzikaya anwodolɛ nee ye anwomemaazo ne (24-26)\nMɔɔ Hɛzikaya yɛle nee ye ewule (27-33)\n32 Ninyɛne ɛhye mɔ nee nɔhalɛlilɛ nyɛleɛ ɛhye mɔ anzi,+ Aselea Belemgbunli Sɛnakɛlebe rale Dwuda anwo zo. Ɔbɛngale azuamgbole ne mɔ mɔɔ bɛlie nwolɛ bane la ɔyiale, na ɔyɛle ye adwenle kɛ ɔbubu yeawolo nuhua na yeaho yeava bɛ.+ 2 Mɔɔ Hɛzikaya nwunle kɛ Sɛnakɛlebe ɛra na yeyɛ ye adwenle kɛ ɔ nee Gyɛlusalɛm ko la, 3 ɔzile kpɔkɛ wɔ mekɛ mɔɔ ɔ nee ye mgbanyima nee ye kovolɛma ne vale adwenle wiele la, kɛ bɛtuodua nzubula mɔɔ wɔ suakpole ne anzi la,+ na bɛboale ye. 4 Menli dɔɔnwo boɔboale bɛ nloa, na bɛhɔduoduale nzubula ne mɔ nee azudenle ne mɔ mɔɔ se azɛlɛ ne azo la, na bɛhanle kɛ: “Duzu ati a ɔwɔ kɛ Aselea arelemgbunli ba ɛke na bɛnyia nzule dɔɔnwo ɛ?” 5 Eza ɔzile ɔ kɛnra ɔdole bane ne mɔɔ ɛbubu la amuala bieko na ɔsisile tawa wɔ zolɛ, na ɔdole bane bieko wɔ sua ne anzi. Eza ɔyɛle Devidi Suakpole ne Boka*+ ne boɛ, na ɔyɛle akodeɛ nee enyinlike dɔɔnwo. 6 Akee ɔkpale sogya mgbanyima kɛ bɛnlea menli ne anwo zo na ɔboɔboale bɛ nloa wɔ gua ne azo wɔ suakpole ne anlenkɛ kpole ne anwo ɛkɛ na ɔmaanle bɛ anwosesebɛ* kɛ: 7 “Bɛnyia akɛnrasesebɛ na bɛmaa bɛ nwo ɛyɛ se. Bɛmmasulo yɛɛ bɛmmamaa bɛ ahonle tu ɔlua Aselea belemgbunli ne+ nee ye ɛlɔnema ne mɔɔ boka ɔ nwo la ati, ɔluakɛ bɛdabɛ mɔɔ bɛ nee yɛ lua la anwo zonle tɛla bɛdabɛ mɔɔ bɛ nee ye lua la.+ 8 Yemɔ, nwonane ɛsalɛ* a nee ye lua a, noko yɛmɛ, Gyihova yɛ Nyamenle ne a nee yɛ lua kɛ ɔboa yɛ na yeaho yɛ konle ne mɔ yeamaa yɛ a.”+ Na Dwuda Belemgbunli Hɛzikaya edwɛkɛ ne maanle menli ne anwosesebɛ.+ 9 Ɛhye anzi, mɔɔ ɛnee Aselea Belemgbunli Sɛnakɛlebe wɔ Leekehye+ na ye ɛlɔnema* ne amuala boka ɔ nwo la, ɔzoanle ye sonvolɛma wɔ Gyɛlusalɛm, wɔ Dwuda Belemgbunli Hɛzikaya nee Dwuuma mɔɔ wɔ Gyɛlusalɛm la amuala+ anwo ɛkɛ ne kɛ: 10 “Mɔɔ Aselea Belemgbunli Sɛnakɛlebe ɛha la ɛne, ‘Duzu a bɛva bɛ nwo bɛdo zo mɔɔ ɔdaye ti bɛtɛte Gyɛlusalɛm wɔ mekɛ mɔɔ bɛbɛnga ye bɛyia la ɛ?+ 11 Asoo tɛ ɛbɛlɛbɛlalɛ a Hɛzikaya ɛlɛbɛlɛbɛla bɛ yeamaa ɛhɔne nee nzuhɔne ahu bɛ, wɔ mekɛ mɔɔ ɔlɛka kɛ: “Gyihova yɛ Nyamenle ne balie yɛ avi Aselea belemgbunli ne asa anu a”?+ 12 Asoo tɛ Hɛzikaya ko ye ala a yeyele bɛ Nyamenle ne ɛzonlenlɛ ɛleka ne mɔ*+ nee Ye afɔlemokyea ne mɔ+ na ɔzele Dwudama nee Gyɛlusalɛmma kɛ: “Bɛbɔ bɛ ti aze wɔ afɔlemokyea kokye anyunlu na bɛbɔ afɔle wɔ zolɛ bɛmaa ɔkpu esike la ɔ”?+ 13 Bɛnze mɔɔ me nee me nenyia mɔ ɛva ɛyɛ menli mɔɔ de azɛlɛ ne azo la amuala la ɔ?+ Asoo maanle maanle mɔɔ wɔ azɛlɛ ne azo la nyamenle ne mɔ holale liele bɛ azɛlɛ ne vile me sa nu ɔ?+ 14 Maanle maanle ɛhye mɔ mɔɔ me nenyia mɔ zɛkyele bɛ la nyamenle ne mɔ amuala anu boni a holale liele ye menli vile me sa nu, mɔɔ ɔdaye ti ɔwɔ kɛ bɛ Nyamenle ne kola die bɛ fi me sa nu a?+ 15 Noko bɛmmamaa Hɛzikaya bɛlɛbɛla bɛ anzɛɛ di bɛ adwenle zɛhae!+ Bɛmmadie ye bɛdi, ɔluakɛ maanle anzɛɛ belemgbunlililɛ biala nyamenle bie angola anlie ye menli anvi medame nee me nenyia mɔ asa anu. Ɛnee fane nyɛ a bɛ Nyamenle ne kɛhola kɛlie bɛ kɛvi me sa nu a!’”+ 16 Ye sonvolɛma ne hanle edwɛkɛ dɔɔnwo bɔbɔ tiale Gyihova, nɔhalɛ Nyamenle ne nee ye sonvolɛ Hɛzikaya. 17 Eza ɔhɛlɛle ngɛlata+ ɔhɔbɔle Gyihova, Yizilayɛ Nyamenle ne aholoba+ na ɔdendɛle ɔtiale ye kɛ: “Kɛ mɔɔ maanle maanle mɔɔ wɔ azɛlɛ ye azo la nyamenle ne mɔ angola anlie bɛ menli ne mɔ anvi me sa nu la,+ zɔhane ala a Hɛzikaya Nyamenle ne noko ɛnrɛlie ye menli ne ɛnrɛvi me sa nu a.” 18 Na bɛhɔle zo bɛdendɛle kpole wɔ Dwuuma aneɛ nu bɛhilele Gyɛlusalɛmma mɔɔ gua bane ne ati zo la amaa bɛaha bɛ ɛzulolɛ na bɛamaa bɛ ahonle adu na bɛaho bɛava suakpole ne.+ 19 Bɛdendɛle bɛtiale Gyɛlusalɛm Nyamenle ne kɛ mɔɔ bɛdendɛle bɛtiale menli mɔɔ wɔ azɛlɛ ne azo la nyamenle ne mɔ mɔɔ bɛle sonla asa anloa gyima la. 20 Noko Belemgbunli Hɛzikaya nee Emɔzo ara ngapezonli Ayezaya+ hɔle zo yɛle ɛhye anwo asɔne na bɛzunle bɛvɛlɛle Nyamenle ne mɔɔ wɔ anwuma la kɛ ɔboa bɛ.+ 21 Akee Gyihova zoanle anwumabɔvolɛ bie na ɔrabɔle konle nu katakyie,+ adekilevolɛ yɛɛ kpanyinli biala mɔɔ wɔ Aselea belemgbunli ne azokoɛleɛ ɛkɛ ne la abo zo, yemɔti ɔvale anyiemgba ɔziale ɔhɔle ye azɛlɛ zo. Nzinlii ɔhɔwolole ye nyamenle ne sua* ne anu, na ɔdaye mumua ne ɔ mra mrenyia ne mɔ bie vale konle dadeɛ hunle ye wɔ ɛkɛ.+ 22 Ɔti Gyihova liele Hɛzikaya nee menli mɔɔ de Gyɛlusalɛm la vile Aselea Belemgbunli Sɛnakɛlebe asa anu nee bɛdabɛ mɔɔ bɛha la amuala asa anu na ɔmaanle bɛliele bɛ menle wɔ ɛleka biala. 23 Na menli dɔɔnwo vale ahyɛlɛdeɛ rɛlɛle Gyihova wɔ Gyɛlusalɛm na bɛvale ninyɛne mgbalɛ bɛmaanle Dwuda Belemgbunli Hɛzikaya,+ na ɛhye anzi maanle maanle ne mɔ amuala bule ye kpole kpalɛ. 24 Zɔhane mekɛ ne anu, Hɛzikaya anwo dole ye mɔɔ ɛnee ɔkpondɛ yeawu, na ɔzɛlɛle Gyihova,+ ɔdiele ye na ɔmaanle ye sɛkɛlɛneɛ.+ 25 Noko Hɛzikaya angile kpalɛ ne mɔɔ bɛyɛle bɛmaanle ye la anwo anyezɔlɛ, ɔluakɛ ye ahonle memaanle ɔ nwo zo, na ɔmaanle ɛya kpole rale ɔdaye nee Dwuda yɛɛ Gyɛlusalɛm anwo zo. 26 Noko Hɛzikaya bɛlɛle ɔ nwo aze wɔ ye ahonle ne mɔɔ memaanle ɔ nwo zo la anwo,+ ɔ nee menli mɔɔ de Gyɛlusalɛm la, na Gyihova ɛya kpole ne amba bɛ nwo zo wɔ Hɛzikaya mekɛ zo.+ 27 Na Hɛzikaya nyianle anwonyia dɔɔnwo nee anyunlunyia kpole;+ na ɔyɛle ninyɛnezielɛ ɛleka+ mɔɔ ɔbava dwɛtɛ fufule, nvutuke, awolɛ mɔɔ sonle bolɛ, balesam nwole, enyinlike nee ninyɛne mgbalɛ kɔsɔɔti yeazie la. 28 Eza ɔyɛle ninyɛnezielɛ ɛleka mɔɔ bɛbava ma, nwanye fofolɛ nee nwole bazie la, yɛɛ tunli dɔɔnwo mɔɔ bɛbava nyɛmoa ngakyile ne mɔ amuala bie bɛagua nu nee tunli mɔɔ bɛbava mboane bɛagua nu la. 29 Eza ɔnyianle azuamgbole nee nyɛmoa, mboane yɛɛ nlankɛ dɔɔnwo, ɔluakɛ Nyamenle maanle ye ninyɛne dɔɔnwo kpalɛ. 30 Hɛzikaya a maanle bɛzile azule ne mɔ mɔɔ vi Gaehɔn+ anwuma ba la+ na bɛhakyile bɛ nye wɔ adɔleɛ bɛhɔle Devidi Suakpole ne azo+ a, na gyima biala mɔɔ Hɛzikaya yɛle la wiele boɛ. 31 Noko mɔɔ bɛzoanle menli mɔɔ tendɛ Babelɔn mgbanyima ne mɔ anloa azo kɛ bɛhɔbiza ye sɛkɛlɛneɛ ne+ mɔɔ zile azɛlɛ ne azo la+ anwo edwɛkɛ la, nɔhalɛ Nyamenle ne gyakyile ye ɔvale ɔzɔle ye ɔnleanle,+ amaa yeanwu mɔɔ wɔ ye ahonle nu la amuala.+ 32 Na Hɛzikaya anwo tetedwɛkɛ mɔɔ ɛha nee ye ɛlɔlɛ kpundii ne anwo edwɛkɛ ne,+ bɛhɛlɛ bɛ wɔ Emɔzo ara ngapezonli Ayezaya ɛnyelɛzodeɛnwunlɛ+ ne anu wɔ Dwuda nee Yizilayɛ Arelemgbunli Buluku ne anu.+ 33 Akee bɛmaanle Hɛzikaya nee ye nenyia mɔ hɔlale na ɔliele ɔ menle, na bɛziele ye wɔ boka ne mɔɔ wɔ Devidi amra mrenyia ne mɔ azie ne anwo ɛkɛ ne la azo;+ na Dwudama amuala nee menli mɔɔ dede Gyɛlusalɛm la lile ye eni wɔ mekɛ mɔɔ ɔwule la. Na ɔ ra Manasɛ ralile ye agya lile belemgbunli.\n^ Hibulu aneɛ nu, “ɔdendɛle ɔhilele bɛ ahonle.”\n^ Anzɛɛ “sonla anwosesebɛ.”\n^ Anzɛɛ “ye sogyama dɔɔnwo ne nee ye anyunlunyiama.”\n2 Edwɛkɛsisilɛ 32


Bɛkpondɛ sɛkɛlɛneɛ (1-4)\n16 Falasiima nee Sadusiima rale ɔ nwo ɛkɛ ne, na kɛmɔ bɛkulo kɛ bɛsɔ ye bɛnea la ati, bɛhanle kɛ ɔyɛ sɛkɛlɛneɛ bie mɔɔ vi anwuma la ɔmaa bɛnlea. 2 Ɔbuale bɛ kɛ: “Ɔdwu nɔsolɛ a, bɛka kɛ, ‘Maanle nu bayɛ kɛnlɛma, ɔluakɛ anwomanyunlu ɛbolo,’ 3 nwonlomɔ noko, ‘Ezule badɔ, ɔluakɛ anwomanyunlu ɛbolo na yelu.’ Bɛkola bɛkilehile kɛzi anwomanyunlu de la anu noko mekɛ ne anwo sɛkɛlɛneɛ ne yemɔ bɛngola bɛngile ɔ bo. 4 Awolɛndoazo amumuyɛ mɔɔ bɛsɛkye agyalɛ* la kɔ zo kpondɛ sɛkɛlɛneɛ, noko bɛnrɛmaa bɛ sɛkɛlɛneɛ biala kyesɛ Dwona sɛkɛlɛneɛ ne ala.” Na ɔgyakyile bɛ ɛkɛ ne ɔhɔle. 5 Akee ɛdoavolɛma ne pɛle azule ne hɔle ɔ nzi lɔ noko bɛ rɛle vile kɛ bɛkɛva paano. 6 Gyisɛse zele bɛ kɛ: “Bɛmaa bɛ nye ɛla ɛkɛ na bɛnlea boɛ wɔ Falasiima nee Sadusiima mgbɔvonle ne anwo.” 7 Yemɔti bɛbɔle ɔ bo bɛdwenledwenlenle nwolɛ kɛ: “Yɛanva paano biala.” 8 Gyisɛse nwunle ye zɔ la, ɔhanle kɛ: “Duzu ati a bɛlɛdwenledwenle nwolɛ kɛ bɛanva paano biala ɛ? Bɛmɛ mɔɔ bɛ diedi le ekyi a! 9 Bɛtɛtele ɔ bo ɔ, anzɛɛ bɛngakye paano nnu ne mɔɔ bɛvale bɛmaanle mrenyia 5,000 ne nee ahɛndɛne dodo ne mɔɔ bɛsesale la ɔ? 10 Anzɛɛ paano nsuu ne mɔɔ bɛvale bɛmaanle mrenyia 4,000 ne nee ahɛndɛne mgbole dodo ne mɔɔ bɛsesale la ɔ? 11 Duzu ati a bɛnde ɔ bo kɛ tɛ paano nwo edwɛkɛ a melɛka meahile bɛ ɛ? Emomu, bɛnlea bɛ nwo boɛ wɔ Falasiima nee Sadusiima mgbɔvonle ne anwo.” 12 Akee bɛdele ɔ bo kɛ tɛ paano mgbɔvonle a ɔse bɛnlea boɛ wɔ nwo a, na emomu, Falasiima nee Sadusiima ngilehilelɛ nwo ɔ. 13 Mekɛ mɔɔ Gyisɛse rale Sizalia Felepae maanzinli nu la, ɔbizale ye ɛdoavolɛma ne kɛ: “Menli se sonla Ra ne a le nwane?” 14 Bɛhanle kɛ: “Bie mɔ se Dwɔn Sɔnevolɛ ne, bie mɔ noko se Yilaegya, yɛɛ bie mɔ noko se Gyɛlɛmaya anzɛɛ ngapezoma ne anu ko.” 15 Ɔzele bɛ kɛ: “Na bɛdabɛ noko ɛ, bɛse mele nwane?” 16 Saemɔn Pita buale kɛ: “Wɔmɔ a ɛle Kelaese ne, tease Nyamenle ne Ara ne a.” 17 Gyisɛse buale ye kɛ: “Dwona ara Saemɔn, anyelielɛ a le wɔ, ɔluakɛ tɛ nwonane nee mogya* a yele hilele wɔ a, emomu me Ze mɔɔ wɔ anwuma la ɔ. 18 Bieko, meka meahile wɔ kɛ: Wɔmɔ a ɛle Pita a, na bodane ɛhye azo a mebazi me asafo ne a, na Nla* nlenkɛ ɛnrɛli zolɛ konim. 19 Mebava anwuma Belemgbunlililɛ ne sanvɛ ne mɔ meamaa wɔ, na debie biala mɔɔ ɛkɛkyekye ye wɔ azɛlɛ ye azo la ɛnee bɛkyekye ye wɔ anwuma, yɛɛ debie biala mɔɔ ɛkɛtulu ye wɔ azɛlɛ ye azo la ɛnee bɛtulu ye wɔ anwuma.” 20 Akee ɔbɔle ɛdoavolɛma ne anloa ɛsesebɛ kɛ bɛmmaka bɛkile awie biala kɛ ɔdaye a ɔle Kelaese ne a. 21 Ɔvi zɔhane mekɛ ne, Gyisɛse bɔle ɔ bo hilehilele nu hilele ye ɛdoavolɛma ne kɛ ɔwɔ kɛ ɔkɔ Gyɛlusalɛm na ɔnwu amaneɛ dɔɔnwo wɔ mgbanyima nee ɛsɔfo mgbanyinli nee mɛla kilehilevolɛma ne mɔ asa anu na bɛku ye na ye kenle nsa ne azo badwazo ye. 22 Ɛhye maanle Pita vale ye hɔle ahane na ɔbɔle ɔ bo kɛ ɔtwi ɔ nyunlu kɛ: “Awulae, mmaka ye zɔ; ɛhye ɛnrɛdo wɔ ɛlɛ.” 23 Na ɔhakyile ɔ nye ɔzele Pita kɛ: “Se di me nzi nehae, Seetan! Ɛle azedolɛ bolɛ ɛmaa me, ɔluakɛ wɔ adwenle ne ɛnle Nyamenle adwenle, emomu sonla adwenle.” 24 Akee Gyisɛse zele ye ɛdoavolɛma ne kɛ: “Saa awie kulo kɛ ɔtoa me a, maa ɔkpo ɔ nwo na ɔva ye amaneɛnwunlɛ baka* ne na ɔhɔ zo ɔdoa me. 25 Ɔluakɛ awie biala mɔɔ kulo kɛ ɔbɔ ye ngoane* nwo bane la ɔbavi ɔ sa, na awie biala mɔɔ me ti ye ngoane* kɛvi ɔ sa la ɔ sa baha ye. 26 Nɔhalɛ nu, saa sonla nyia ewiade ye amuala na ɔminli ye ngoane* a, nvasoɛ boni a ɔbanyia a? Anzɛɛ duzu a sonla kɛva kɛzenza ye ngoane* a? 27 Ɔluakɛ sonla Ra ne bara ɔ Ze anyunlunyia nu mɔɔ ye anwumabɔvolɛma boka ɔ nwo, na akee yeadua awie biala kakɛ kɛ mɔɔ ye nyɛleɛ de la. 28 Nɔhalɛ nu meka meahile bɛ kɛ, bɛdabɛ mɔɔ bɛgyigyi ɛke la anu bie mɔ ɛnrɛwu kɔkpula kɛ bɛkɛnwu kɛ sonla Ra ne ɛlɛba ye Belemgbunlililɛ ne anu.”


Nolobɔlɛ Nwo Ngyehyɛleɛ Kpalɛ So Ma wɔ Mapuchema anu wɔ Chile | Debiezukoalɛ\nKENGA YE WƆ Afrikaans Albanian Amharic Arabic Armenian Armenian (West) Azerbaijani Azerbaijani (Cyrillic) Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kinyarwanda Kirghiz Korean Kwangali Kwanyama Latvian Lingala Lithuanian Malagasy Malay Maltese Maya Myanmar Ndebele Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Polish Portuguese (Brazil) Punjabi Quechua (Ayacucho) Quechua (Bolivia) Rarotongan Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Tetun Dili Thai Tigrinya Tiv Tsonga Turkish Twi Ukrainian Umbundu Urdu Uzbek Venda Vietnamese Wolaita Xhosa Yoruba Zulu\nMaría Isabel le nolobɔlɛnli kakula mɔɔ ɔbɔ mɔdenle. Ɔwɔ San Bernardo, suakpole bie mɔɔ wɔ Chile maanle nu wɔ South America la azo. Ɔ nee ye abusua ne anu amra le Mapuchema. Abusua ne anu amra kɔsɔɔti anye die kɛ bɛlɛboa asafo fofolɛ mɔɔ bɛlɛte ye wɔ Mapuche aneɛ ne mɔɔ eza bɛfɛlɛ ye Mapudungun nu la.\nMɔɔ María Isabel dele kɛ bɛbayɛ Kelaese ewule ne anwo Ngakyelɛlilɛ wɔ Mapudungun aneɛ nu, na bɛyɛ nwolɛ ɛsalɛdolɛ ngɛlata 2,000 la, ɔvale mɔɔ ɔbayɛ la nwo adwenle. Duzu a ɔbayɛ yeaboa a? Ɔhakyele Alasevolɛ ngakula bie mɔɔ bɛvale anyelielɛ bɛlile bɛ sukuluma nee kilehilevolɛma daselɛ la anwubielɛ ne. Ɔvale ɔdole ye awovolɛ anyunlu, na bɛ kɔsɔɔti bɛzuzule nwo na bɛwulale María Isabel anwosesebɛ kɛ ɔkpondɛ adenle mɔɔ ɔbalua zo yeava ɛsalɛdolɛ ngɛlata ne yeali gyima wɔ ye sukulu ɛkɛ la. Duzu ngyehyɛleɛ a ɔyɛle a?\nMaría Isabel lumuale bizale adenle wɔ sukulu mgbanyima ne mɔ ɛkɛ kɛ ɔfa ɛsalɛdolɛ kɛlata ne ko yeabɔ sukulu anlenkɛ kpole ne anwo. Bɛliele ye ademizalɛ ne bɛdole nu na bɛhanvole ye wɔ nwolɛ. Kenle ko nwonlomɔ mɔɔ ɛnee bɛyia nu la, sukulu kpanyinli ne vale ɛsalɛdolɛ ne anwo nolobɔlɛ dole gua!\nAkee María Isabel zɛlɛle kɛ ɔkulo kɛ ɔkɔ sukulu azua ne kɔsɔɔti anu. Mɔɔ kilehilevolɛma ne liele dole nu la, ɔbizale menli dodo mɔɔ bɛka Mapuche aneɛ wɔ sukulu azua ne biala anu la. Ɔka kɛ, “Ɛnee mesuzu kɛ sukuluma mɔɔ ka Mapuche aneɛ mɔɔ bɛwɔ sukulu ɛkɛ la amuala kɛyɛ 10 anzɛɛ 15 ala, noko amuanrɛɛ bɛ nwo zonle kpalɛ, menvale ɛsalɛdolɛ ngɛlɛta 150 memanle!”\n“ƐNEE Ɔ NYE LA KPANYINLI BIE ADE”\nRaalɛ ko mɔɔ ɔnwunle ɛsalɛdolɛ kɛlata ne wɔ sukulu anlenkɛ kpole ne anwo la bizale awie mɔɔ ɔbahola ɔ nee ye aha gyimalilɛ ne anwo edwɛkɛ la. Nea kɛzi ɔbazi ɔ nwo kɛ bɛzele ye kɛ ɔhɔ kakula raalɛ mɔɔ yeli ɛvolɛ bulu ɛkɛ la ɛ! María Isabel vale anyelielɛ hanle kɛ, “Ɛnee ɔ nye la kpanyinli bie ade.” María Isabel vale ngilenu ekyii manle raalɛ ne na ɔliele ye address mɔɔ ɔ nee ye awovolɛ balua zo ahɔ ye ɛkɛ na bɛaha Nyamenle Belemgbunlililɛ ne anwo edwɛkɛ bahile ye a. Nea anyelielɛ mɔɔ nolobɔlɛma 20 ne mɔɔ bɛwɔ Mapudungun azɛlɛsinli ne anu nyianle ye wɔ mekɛ mɔɔ bɛnwunle raalɛ ɛhye nee menli 26 mɔɔ bɛle Mapuchema la kɛ bɛra Ngakyelɛlilɛ ne bie a. Kɛkala zɔhane ekpunli ne ɛyɛ asafo mɔɔ anyelielɛ wɔ nu kpalɛ!\nƆnva nwo ɛvolɛ mɔɔ wɔli la, asoo ɛbahola wɔado ɛsalɛ wɔavɛlɛ wɔ sukuluma anzɛɛ gyimayɛvoma wɔara Ngakyelɛlilɛ, bagua nu ɛdendɛlɛ, anzɛɛ maangyeba nyianu bo ɔ? Duzu ati a ɛnyɛ neɛnleanu wɔ yɛ mbuluku ne mɔ anu amaa wɔanwu adenle mɔɔ saa ɛdua zo a ɔbazo ma la ɛ? Eza sɛlɛ Gyihova sunsum nwuanzanwuanza ne moalɛ amaa wɔanyia akɛnrasesebɛ mɔɔ ɛbava wɔadendɛ la. (Luku 11:13) Saa ɛyɛ ɛhye a ma mɔɔ wɔ ngyehyɛleɛ kpalɛ ne bazo la bazi ɛ nwo, na ɔbamaa ɛ nye alie na wɔanyia anwosesebɛ.\nFa nwa awie Fa nwa awie Nolobɔlɛ Nwo Ngyehyɛleɛ Kpalɛ So Ma


Maa Ɛ Nye Ɛlie Sunsum Nu Agudeɛ Nwo—Luku 12:34 | Debiezukoalɛ\n“Ɛleka mɔɔ bɛ anwonyia wɔ la, ɛkɛ ne a bɛ ahonle noko wɔ a.”—LUKU 12:34.\nEDWƐNE: 153, 104\nSaa yɛ nye die Nyamenle Belemgbunlililɛ ne anwo a, duzu a ɔbamaa yɛayɛ a?\nDuzu a ɛkulo kɛ ɛyɛ ɛfa ɛkile kɛ ɛ nye die yɛ ɛzonlenlɛ gyima ne mɔɔ die ngoane la anwo a?\nKɛ ɔkɛyɛ na yɛanwu nɔhalɛ mɔɔ bɛla ye ali la dɔɔnwo ɛ, na saa yɛyɛ zɔ a kɛzi ɔbaboa yɛ ɛ?\n1, 2. (a) Sunsum nu agudeɛ nsa boni mɔ a Gyihova ɛva ɛmaa yɛ a? (b) Duzu a yɛbazuzu nwo wɔ edwɛkɛ ɛhye anu a?\nGYIHOVA a le Awie mɔɔ le sukoavolɛ kpole kpalɛ wɔ ewiade a. (1 Ek. 29:11, 12) Kɛmɔ ɔle Selɛ mɔɔ ɔ ti akunlu le kɛnlɛma la ati, ɔmaa menli mɔɔ bu ye sunsum nu anwonyia ne kɛ ɔsonle bolɛ la amuala nyia zolɛ nvasoɛ. Yɛ nye die kɛ Gyihova ɛmaa yɛ sunsum nu agudeɛ mɔɔ bie a le (1) Nyamenle Belemgbunlililɛ ne, (2) yɛ ɛzonlenlɛ gyima ne mɔɔ die ngoane, yɛɛ (3) ye Edwɛkɛ ne anu nɔhalɛ mɔɔ sonle bolɛ la! Noko saa yɛannea boɛ a, yɛnrɛhile agudeɛ ɛhye mɔ anwo anyezɔlɛ, na awieleɛ kolaa ne yɛbavuandi bɛ yɛagua. Amaa yɛahile nwolɛ anyezɔlɛ la, ɔwɔ kɛ yɛfa yɛdi gyima na yɛ nye die nwo dahuu. Gyisɛse hanle kɛ: “Ɛleka mɔɔ bɛ anwonyia wɔ la, ɛkɛ ne a bɛ ahonle noko wɔ a.”—Luku 12:34.\n2 Bɛmaa yɛzuzu kɛzi yɛbahola yɛanyia ɛhulolɛ nee anyezɔlɛ yɛamaa Belemgbunlililɛ ne, ɛzonlenlɛ gyima ne yɛɛ nɔhalɛ ne la anwo. Mekɛ mɔɔ yɛlɛsuzu nwo la, dwenledwenle kɛzi ɛbahola wɔanyia sunsum nu agudeɛ nwo ɛhulolɛ kpole la.\nNYAMENLE BELEMGBUNLILILƐ NE LE KƐ AGUDEƐ MƆƆ YE BOLƐ YƐ SE\n3. Duzu a ɛnee ɔwɔ kɛ gualilɛnli ne mɔɔ wɔ Gyisɛse ndonwo ne anu la yɛ na ɔ sa aha agudeɛ ne a? (Nea mɔlebɛbo nvoninli ne.)\n3 Kenga Mateyu 13:45, 46. Gyisɛse hanle gualilɛnli bie mɔɔ hɔle kɛ ɔkakpondɛ agudeɛ la anwo edwɛkɛ. Ɔda ali kɛ ɛnee gualilɛnli ne ɛva ɛvolɛ dɔɔnwo ɛdɔ agudeɛ ɛdɔne bɛ. Noko kɛkala akee yenwu agudeɛ ko mɔɔ ye bolɛ yɛ se mɔɔ maanle ɔ nye liele kpole a. Noko, ɛnee ɔwɔ kɛ ɔtɔne debie biala mɔɔ ɔlɛ la na yeahola yeadɔ. Ɛkola ɛnwu kɛzi agudeɛ ne sonle bolɛ maa ye la ɔ?\n4. Saa yɛ nye die Nyamenle Belemgbunlililɛ ne anwo kɛ mɔɔ gualilɛnli ne anye liele agudeɛ ne anwo la a, duzu a yɛbayɛ a?\n4 Duzu a yɛsukoa yɛfi nu a? Nyamenle Belemgbunlililɛ ne anwo nɔhalɛ ne le kɛ zɔhane agudeɛ ne la. Saa yɛ nye die Belemgbunlililɛ ne anwo kɛ mɔɔ gualilɛnli ne anye liele zɔhane agudeɛ ne anwo la a, yɛbagyakyi debie biala amaa yɛaboka Belemgbunlililɛ maanlema ne anwo dahuu. (Kenga Maake 10:28-30.) Suzu menli nwiɔ mɔɔ bɛyɛle zɔ la anwo nea.\n5. Kɛzi Zakeɛse hilele kɛ ɔkulo kɛ ɔ sa ka Nyamenle Belemgbunlililɛ ne ɛ?\n5 Ɛnee Zakeɛse le adwuledievolɛ kpanyinli mɔɔ sisile menli ɔvale ɔnyianle ɔ nwo a. (Luku 19:1-9) Noko mekɛ mɔɔ ɛtanevolɛ zɔhane dele Belemgbunlililɛ ne anwo edwɛkɛ vile Gyisɛse ɛkɛ la, ɔnwunle kɛ ɔsonle bolɛ na ɔyɛle nwolɛ debie ndɛndɛ. Ɔhanle kɛ: “Nea! Awulae, mebava me ninyɛne ne anu foa ko meamaa ehyiavolɛma, na debie biala mɔɔ mesisi awie melie la, mebava ye mɔnwo nna meamaa ye.” Ɔvale ninyɛne mɔɔ ɔsisile menli ɔnyianle ye la ɔhyɛle na ɔ nye ambolo nwonane afoa nu ninyɛne bieko.\n6. Nzenzaleɛ boni a Rose yɛle na yeayɛ Nyamenle Belemgbunlililɛ ne anu sonla a, na duzu ati ɔ?\n6 Kolaa na raalɛ bie mɔɔ yɛbavɛlɛ ye Rose ade Belemgbunlililɛ edwɛkɛ ne la, ɛnee yeva ɔ nwo yewula raalɛ nee raalɛ nla nu ɛvolɛ dɔɔnwo. Ɛnee ɔle eku bie mɔɔ ɛlɛpele alie fanwodi amaa menli mɔɔ bɛ awodeɛ le ko mɔɔ bɛ nee bɛ nwo da la kpanyinli. Mɔɔ Rose ɛlɛsukoa Baebolo ne la, ɔnwunle kɛ Nyamenle Belemgbunlililɛ nɔhalɛ ne sonle bolɛ kpole kpalɛ. Noko ɔnwunle kɛ ɔwɔ kɛ ɔyɛ nzenzaleɛ mgbole. (1 Kɔl. 6:9, 10) Ɛhye hanle ye ahonle ɔti yeanyɛ eku ne kpanyinli bieko, eza ɔgyakyile ye ɛbɛla ɛtane ne. Bɛzɔnenle Rose wɔ 2009, na ye ɛvolɛ ko anzi ɔyɛle dahuu adekpakyelɛ. Ɔnyianle Gyihova nee ye Belemgbunlililɛ ne anwo ɛlɔlɛ kpole kpalɛ ɔdɛlale nwonane nu atiakunluwɔzo biala.—Maake 12:29, 30.\n7. Kɛ ɔkɛyɛ na yɛanyia Nyamenle Belemgbunlililɛ ne anwo ɛhulolɛ kpole ɛ?\n7 Yɛ nuhua dɔɔnwo ɛyɛ nzenzaleɛ wɔ ye ɛbɛlabɔlɛ nu amaa yeayɛ Nyamenle Belemgbunlililɛ ne anu menli. (Wlo. 12:2) Noko yɛtɛwiele. Ɔwɔ kɛ yɛmaa yɛ nye da ɛkɛ wɔ ninyɛne mɔɔ twehwe yɛ adwenle mɔɔ bie a le nwonane afoa nu ninyɛne yɛɛ nla nu ɛbɛlatane nwo atiakunluwɔzo biala la anwo. (Mrɛ. 4:23; Mat. 5:27-29) Amaa yɛahɔ zo yɛahulo Nyamenle Belemgbunlililɛ ne la, Gyihova ɛmaa yɛ agudeɛ bieko mɔɔ sonle bolɛ.\nYƐ ƐZONLENLƐ GYIMA NE DIE NGOANE\n8. (a) Kɛmɔti a ɛzoanvolɛ Pɔɔlo hanle kɛ yɛ ɛzonlenlɛ gyima ne le ‘anwonyia mɔɔ wɔ mbuakɛ nu’ ɛ? (b) Kɛzi Pɔɔlo hilele kɛ ɔ nye sɔ ye ɛzonlenlɛ gyima ne ɛ?\n8 Kakye kɛ Gyisɛse se yɛha na yɛhilehile Nyamenle Belemgbunlililɛ ne anwo edwɛkpa ne. (Mat. 28:19, 20) Ɛzoanvolɛ Pɔɔlo nwunle kɛ ɛzonlenlɛ gyima ne anwo hyia. Ɔhanle kɛ ngyekyeleɛ fofolɛ ne anwo ɛzonlenlɛ gyima ne le kɛ ‘anwonyia mɔɔ wɔ mbuakɛ nu’ la. (2 Kɔl. 4:7; 1 Tim. 1:12) Yɛle menli anzɛɛ mbuakɛ mɔɔ yɛnli munli a, noko edwɛkɛ ne mɔɔ yɛbɔ ye nolo la kola die yɛ nee menli mɔɔ tie yɛ la ngoane. Ɛhye ati, Pɔɔlo hanle kɛ: “Edwɛkpa ne ati a meyɛ ninyɛne kɔsɔɔti a, amaa meabɔ ye nolo meahile awie mɔ.” (1 Kɔl. 9:23) Nɔhalɛ nu, ɛnee Pɔɔlo anye die ɛzonlenlɛ gyima ne anwo, ɔti ɔbɔle mɔdenle ɔyɛle menli ɛdoavolɛma. (Kenga Wulomuma 1:14, 15; 2 Timote 4:2.) Ɛhye maanle ɔgyinlanle dwazotia mɔɔ anu yɛ se la anloa. (1 Tɛs. 2:2) Kɛzi yɛbahola yɛala ɛhulolɛ zɛhae bie ali wɔ ɛzonlenlɛ gyima ne anu ɛ?\n9. Ndenle ngakyile boni mɔ azo a yɛbahola yɛahile kɛ yɛ nye sɔ yɛ ɛzonlenlɛ gyima ne a?\n9 Adenle ko mɔɔ Pɔɔlo luale zo hilele kɛ ɔ nye sɔ ɛzonlenlɛ gyima ne la a le kɛ, ɔluale ndenle ngakyile zo ɔlile awie mɔ daselɛ. Yɛdi daselɛ wɔ mekɛ mɔɔ yɛnle daselɛlilɛ nu, bagua nu nee azua nu kɛ mɔɔ ɛzoanvolɛma ne nee alimoa Kilisienema yɛle la. (Gyi. 5:42; 20:20) Ɔdwu mekɛ ne bie a, yɛyɛ adekpakyelɛ boavolɛ anzɛɛ dahuu adekpakyelɛ gyima ne bie yɛfa yɛtɛlɛ yɛ ɛzonlenlɛ gyima ne anu. Bie a yɛsukoa aneɛ fofolɛ, yɛkɔ yɛ maanle ne anu ɛleka bie anzɛɛ maanle gyɛne zo.—Gyi. 16:9, 10.\n10. Kɛzi bɛyilale Irene mɔdenlebɔlɛ ne azo ɛ?\n10 Fa Irene mɔɔ ɔtɛgyale na ɔwɔ United States la kɛ neazo. Ɛnee ɔlɛ ɛhulolɛ kpole kɛ ɔbali nyɛvolɛ mɔɔ bɛka Russia aneɛ ne la daselɛ. Mekɛ mɔɔ ɔbɔle ɔ bo kɛ ɔyɛ zɔ wɔ 1993 la, ɛnee nolobɔlɛma mɔɔ bɛwɔ Russia aneɛ ekpunli ne mɔɔ wɔ New York City anu la dodo le 20. Irene ɛyɛ gyima ɛsesebɛ wɔ zɔhane azɛlɛsinli ne anu kɛyɛ ɛvolɛ 20. Irene ka kɛ: “Kɛkala bɔbɔ, mengola menga Russia aneɛ ne kpalɛ.” Noko, Gyihova ɛyila ɔ nee ɔ gɔnwo mɔ mɔdenlebɔlɛ ne azo. Kɛkala, Russia asafo nsia a wɔ New York City a. Bɛzɔnenle menli mɔɔ Irene nee bɛ zukoale la anu bulu nee nnu. Bie mɔ le Bɛtɛlema, dahuu adekpakyelɛma nee asafo nu mgbanyima. Irene ka kɛ: “Saa mesuzu bodane gyɛne mɔɔ anrɛɛ mebahola meadwu nwo la anwo a, mennwu nuhua ne mɔɔ anrɛɛ ɔbamaa me alie kpole zɛhae a.” Nɔhalɛ nu, ɔ nye sɔ ye ɛzonlenlɛ gyima ne kpalɛ!\nƐbu wɔ ɛzonlenlɛ gyima ne kɛ ɔle agudeɛ na ɛfa ɛboka wɔ ngyehyɛleɛ nwo dapɛne biala ɔ? (Nea ɛdendɛkpunli 11, 12)\n11. Saa yɛyia ɛkpɔlɛ na yɛangyakyi daselɛlilɛ ɛhɔlɛ a, duzu a bavi nu ara a?\n11 Saa yɛ nye sɔ yɛ ɛzonlenlɛ gyima ne na yɛlɛyia dwazotia bɔbɔ a yɛbaha edwɛkɛ ne, kɛ mɔɔ ɛzoanvolɛ Pɔɔlo yɛle la. (Gyi. 14:19-22) Wɔ ɛvolɛ 1930 mɔɔ kɔ 1940 ne mɔ anu, yɛ mediema mɔɔ wɔ United States la yiale dwazotia mɔɔ anu yɛ se. Noko bɛgyinlanle kpundii bɛhɔle zo bɛhanle edwɛkɛ ne kɛ mɔɔ Pɔɔlo yɛle la. Amaa bɛanyia adenle bɛabɔ edwɛkpa ne nolo la, bɛvale bɛ edwɛkɛ dɔɔnwo bɛhɔle kɔɔto. Wɔ 1943, Adiema Nathan H. Knorr hanle konim ko mɔɔ bɛlile ye wɔ U.S. Kɔɔto Bedevinli ne anu la anwo edwɛkɛ. Ɔhanle kɛ saa mediema ne mɔ angɔ daselɛlilɛ dahuu a, anrɛɛ bɛ edwɛkɛ ɛnrɛdwu kɔɔto. Ɔdoale zo kɛ ɔlua edwɛkɛ ɛhye mɔ ati, mediema mɔɔ bɛwɔ ewiade amuala la ɛnyia fanwodi. Mediema mɔɔ wɔ maanle gyɛne zo la noko ɛli konim wɔ kɔɔto edwɛkɛ dɔɔnwo anu. Nɔhalɛ nu, ɛlɔlɛ mɔɔ yɛlɛ yɛmaa ɛzonlenlɛ gyima ne la ɛnrɛmaa ɛkpɔlɛ ɛnrɛzi yɛ adenle kɛ yɛbaha edwɛkɛ ne.\n12. Duzu a wɔbɔ kpɔkɛ kɛ ɛbayɛ ye wɔ wɔ ɛzonlenlɛ gyima ne anwo a?\n12 Saa yɛbu ɛzonlenlɛ gyima ne mɔɔ Gyihova ɛva ɛmaa yɛ la kɛ ɔsonle bolɛ a, “yɛnrɛdia mekɛ ala.” Emomu yɛbayɛ biala mɔɔ yɛbahola la yɛali “edwɛkpa ne anwo daselɛ bɔkɔɔ.” (Gyi. 20:24; 2 Tim. 4:5) Noko duzu a yɛbahilehile awie mɔ a? Suzu agudeɛ bieko mɔɔ vi Nyamenle ɛkɛ la anwo.\nNƆHALƐ NE MƆƆ SONLE BOLƐ MƆƆ YƐZUKOA LA\n13, 14. Duzu a ɛleka mɔɔ ‘yɛfa ninyɛne yɛsie’ mɔɔ Gyisɛse hanle nwolɛ edwɛkɛ wɔ Mateyu 13:52 la kile a, na kɛzi yɛfa ninyɛne yɛsie ɛkɛ ɛ?\n13 Sunsum nu agudeɛ mɔɔ tɔ zo nsa la a le nɔhalɛ ne mɔɔ yɛzukoa la. Gyihova le nɔhavo Nyamenle. (2 Sa. 7:28; Edw. 31:5) Ɔle atiakunlukɛnlɛma Selɛ, ɔti ɔmaa menli mɔɔ sulo ye la nwu nɔhalɛ ne. Ɔvi mekɛ mɔɔ yɛdele nɔhalɛ ne la, yɛzukoa nɔhalɛ ne anwo edwɛkɛ dɔɔnwo yɛvi ye Edwɛkɛ Baebolo ne, yɛ mbuluku ne mɔ, maangyeba nyianu, maanzinli nyianu nee yɛ dapɛne ayia ne mɔ anu. Kɛ mɔɔ Gyisɛse hanle la, mekɛ mɔɔ yɛlɛsukoa nɔhalɛ ne anwo edwɛkɛ dɔɔnwo la, yɛnyia ‘ɛleka yɛfa ninyɛne yɛsie’ mɔɔ nɔhalɛ fofolɛ nee dɛba wɔ la. (Kenga Mateyu 13:52.) Saa yɛkpondɛ nɔhalɛ ɛhye kɛ anwoneɛ mɔɔ vea la a, Gyihova baboa yɛ yeamaa yɛanyia nɔhalɛ fofolɛ mɔɔ sonle bolɛ la ‘yɛava yɛazie.’ (Kenga Mrɛlɛbulɛ 2:4-7.) Kɛzi yɛyɛ ye ɛ?\n14 Ɔwɔ kɛ yɛsukoa debie kpalɛ, na yɛyɛ neɛnleanu wɔ Nyamenle Edwɛkɛ ne nee yɛ mbuluku ne mɔ anu. Ɛhye baboa yɛ amaa yɛanwu nɔhalɛ mɔɔ le “fofolɛ” mɔɔ bie a ɛnee yɛnze ye la. (Dwɔh. 1:8, 9; Edw. 1:2, 3) Ɛzinzalɛ Arane ne mɔɔ bɛlimoa bɛyɛle wɔ July 1879 la vale nɔhalɛ ne totole felawɔse mɔɔ vea ndile dɔɔnwo bie anu la anwo. Kolaa na awie anwu ye la, kyesɛ ɔtɔ ɔ rɛle aze ɔkpondɛ ye kpalɛ. Saa ɔnwu ye a ɔnle kɛ ɔgyakyi, ɔwɔ kɛ ɔkɔ zo ɔkpondɛ bie dɔɔnwo ɔboka nwo. Zɔhane ala a saa yɛnwu nɔhalɛ ko a ɔnle kɛ yɛgyakyi a, ɔwɔ kɛ yɛkɔ zo yɛkpondɛ bie dɔɔnwo yɛboka nwo.\n15. Duzu ati a yɛka kɛ nɔhalɛ bie mɔ le “dɛba” ɛ, na bɛ nuhua boni a ɛ nye die nwo kpalɛ a?\n15 Yɛbɔle ɔ bo kɛ yɛ nee Nyamenle menli tu la, yɛnwunle nɔhalɛ mɔɔ sonle bolɛ la bie mɔ. Ɛhye mɔ le ninyɛne “dɛba” mɔɔ yɛzukoa a na yɛ nye die nwo ɔvi mekɛ mɔɔ yɛrayɛle Kilisienema la. Nɔhalɛ ɛhye mɔ mɔɔ sonle bolɛ la bie mɔ a le boni? Yɛzukoale kɛ Gyihova a le yɛ Bɔvolɛ nee Ngoane Maavolɛ a, na ɔlɛ bodane ɔmaa alesama. Eza yɛzukoale kɛ ɛlɔlɛ ti, Nyamenle vale ɔ Ra ne yɛle ɛkpɔnedeɛ amaa bɛalie yɛ bɛavi ɛtane nee ewule nu. Eza yɛzukoa kɛ, wɔ ye Belemgbunlililɛ ne abo, amaneɛnwunlɛ bavi ɛkɛ na yɛadɛnla aze dahuu wɔ anzodwolɛ nee anyelielɛ nu.—Dwɔn 3:16; Yek. 4:11; 21:3, 4.\n16. Saa bɛkakyi ndelebɛbo mɔɔ yɛlɛ la bie a, duzu a ɔwɔ kɛ yɛyɛ a?\n16 Ɔyɛ a bɛkakyi ndelebɛbo mɔɔ yɛlɛ wɔ Baebolo nu ngapezo anzɛɛ Ngɛlɛlera ne anu edwɛkɛ bie anwo la. Saa bɛfa ndelebɛbo fofolɛ ɛhye mɔ bɛba a, ɔwɔ kɛ yɛnyia mekɛ yɛsukoa bɛ kpalɛ na yɛdwenledwenle nwo. (Gyi. 17:11; 1 Tim. 4:15) Tɛ nzenzaleɛ mgbole ne mɔ ala a ɔwɔ kɛ yɛbɔ mɔdenle yɛte ɔ bo a, emomu ngakyile ngyikyi mɔɔ wɔ dɛba ne nee fofolɛ ne anu la noko. Yɛyɛ ɛhye a, ɔbamaa yɛava nɔhalɛ fofolɛ ne yɛazie kpalɛ. Duzu ati a mɔdenlebɔlɛ zɛhae hyia a?\n17, 18. Kɛzi sunsum nwuanzanwuanza ne kola boa yɛ ɛ?\n17 Gyisɛse hanle kɛ Nyamenle sunsum ne kola maa yɛkakye ninyɛne mɔɔ yɛzukoa la. (Dwɔn 14:25, 26) Kɛzi ɛhye kola boa yɛ kɛ edwɛkpa ne nolobɔlɛma ɛ? Suzu adiema Peter anwubielɛ ne anwo nea. Ɔnyianle ɛvolɛ 19 wɔ 1970, na ɔbɔle ɔ bo kɛ ɔsonle wɔ Britain Bɛtɛle la ɛtɛkyɛle. Mekɛ mɔɔ ɔlɛyɛ azua nu daselɛlilɛ la, ɔyiale nrenyia bie mɔɔ yezie ɔ kɛsa na ɔwɔ ye ɛvolɛ 50 ne anu la. Peter bizale ye saa ɔkulo kɛ ɔte Baebolo ne abo a. Nrenyia ne le Dwuu relabae, na ɔzinle ɔ nwo kɛ kpavolɛ ne bahola ahilehile ye Baebolo ne. Ɛnee relabae ne kulo kɛ ɔsɔ Peter ɔnea, ɔti ɔbizale ye kɛ: “Me ra nrenyia, aneɛ boni a bɛvale bɛhɛlɛle Daneɛle buluku ne a?” Peter buale kɛ: “Bɛvale Arelam a bɛhɛlɛle ye foa bie a.” Peter ka kɛ: “Ɔzinle relabae ne anwo kɛ meze mualɛ ne la, noko, ɔzinle me nwo ɔdɛlale ye! Kɛ ɔyɛle mɔɔ menwunle mualɛ ne ɛ? Mɔɔ mengɔle sua nu mengɔneanle Ɛzinzalɛ Arane nee Awake! mɔɔ ɛra dɛba anu la, menwunle ye wɔ edwɛkɛ bie anu kɛ bɛvale Arelam a bɛhɛlɛle Daneɛle buluku ne a.” * Nɔhalɛ nu, sunsum nwuanzanwuanza ne kola maa yɛkakye ninyɛne mɔɔ yɛgenga ye dɛba na yɛva yɛzie kpalɛ la.—Luku 12:11, 12; 21:13-15.\n18 Saa yɛ nye sɔ nrɛlɛbɛ ne mɔɔ vi Gyihova ɛkɛ la a, ɔbamaa yɛava nɔhalɛ dɔɔnwo mɔɔ le fofolɛ nee dɛba la yɛazie. Saa yɛnyia ɛhulolɛ nee anyezɔlɛ kpole yɛmaa nrɛlɛbɛ ne mɔɔ vi Gyihova ɛkɛ la a, ɔbamaa yɛanyia ɛhulolɛ kɛ yɛbahilehile awie mɔ.\nBƆ WƆ AGUDEƐ NWO BANE\n19. Kɛmɔti a ɔwɔ kɛ yɛbɔ yɛ sunsum nu agudeɛ anwo bane ɛ?\n19 Seetan nee ye ewiade ne ɛlɛbɔ mɔdenle kɛ bɛsɛkye anzɛɛ bɛmaa anyezɔlɛ mɔɔ yɛlɛ yɛmaa sunsum nu agudeɛ mɔɔ yɛzuzu nwo wɔ edwɛkɛ ɛhye anu la aha aze. Ye ngane ne mɔ bahola ahye yɛ. Yɛ nye bahola alie gyima mɔɔ bɛtua kakɛ kpole, asetɛnla kpalɛ, anzɛɛ ɛbɛlabɔlɛ nu ninyɛne mɔɔ awie fa tu ɔ nwo la anwo. Ɔti ɛzoanvolɛ Dwɔn hakyele yɛ kɛ: “Ewiade nee ye atiakunluwɔzo ɛlɛpɛ nu.” (1 Dwɔn 2:15-17) Ɛhye ati, ɔwɔ kɛ yɛnea yɛ nganeɛdelɛ boɛ, na yɛbɔ ɛlɔlɛ nee anyezɔlɛ mɔɔ yɛlɛ yɛmaa sunsum nu agudeɛ la anwo bane.\n20. Duzu a ɛkulo kɛ ɛyɛ ɛbɔ wɔ sunsum nu anwonyia nwo bane a?\n20 Nyia ɛhulolɛ kɛ ɛbagyakyi debie biala mɔɔ bahola amaa ɛhulolɛ mɔɔ ɛlɛ ɛmaa Nyamenle Belemgbunlililɛ ne aha aze la anu. Ka edwɛkɛ ne dahuu, na kile yɛ ɛzonlenlɛ gyima ne mɔɔ die ngoane la anwo anyezɔlɛ. Bɔ mɔdenle kpondɛ nɔhalɛ ne dahuu. Mekɛ mɔɔ ɛlɛyɛ ɛhye la, ɛbanyia “anwonyia mɔɔ ɛmminli ɛlɛ la wɔ anwuma, ɛleka mɔɔ awule ɛngola ɛmbikye nwo na ngɛkɛba ɛngola ɛnzɛkye ye la. Ɔluakɛ ɛleka mɔɔ bɛ anwonyia wɔ la, ɛkɛ ne a bɛ ahonle noko wɔ a.”—Luku 12:33, 34.\n^ ɛden. 17 Bɛvale Arelam a bɛhɛlɛle Daneɛle 2:4b kɔdwu 7:28 a.


Nɔmbɛse 1 | Yintanɛte Zo Baebolo | Ewiade Fofolɛ Ngilebɛbo\nBɛhɛlɛle mrenyia mɔɔ kola kɔ konle la aluma (1-46)\nBɛangɛlɛ Livaema aluma bɛamboka ɛlɔne ne anwo (47-51)\nBɛhilele ɛleka mɔɔ abusua biala badɛnla wɔ azokoɛleɛ ne (52-54)\n1 Mɔɔ bɛvile Yigyibiti azɛlɛ zo la,+ ye ɛvolɛ nwiɔ ne anu siane ne mɔɔ tɔ zolɛ nwiɔ kenle mɔɔ limoa la azo, Gyihova dendɛle hilele Mosisi wɔ Saenae fienemgbole ne anu+ wɔ nyianu ɛdanlɛsua ne anu.+ Ɔse: 2 “Bɛdia+ Yizilayɛma* kɔsɔɔti ngoko kɛ mɔɔ bɛ mbusua nee bɛ papa mɔ mbusua de la na bɛhɛlɛ mrenyia ne mɔ amuala aluma. 3 Ɛ nee Aalɔn ɛhɛlɛ ɛlɔne ne mɔ* anu menli mɔɔ ɛli ɛvolɛ 20 mɔɔ kɔ+ mɔɔ bahola ahɔ konle wɔ Yizilayɛ la amuala aluma. 4 “Bɛye abusua biala anu nrenyia ko; ɔwɔ kɛ ahenle ne yɛ kpanyinli wɔ ye papa abusua nu.+ 5 Mrenyia mɔɔ baboa wɔ la aluma ɛne: Wulubɛn abusua nu, Hyɛdiyɛ ara Ɛlaezɛ;+ 6 Semɛyɔn abusua nu, Zulehyadae ara Hyɛlɛmeɛle;+ 7 Dwuda abusua nu, Amenadabe ara Nahyɔn;+ 8 Yesakaa abusua nu, Zuwaa ara Nɛtanɛle;+ 9 Zɛbulɛn abusua nu, Hilɔn ara Ɛlayabe;+ 10 Dwosefi amra mrenyia ne mɔ noko: Yifelaem+ abusua nu, Amehɛde ara Ɛlehyama; Manasɛ abusua nu, Pɛdaazɛ ara Gameeleɛle; 11 Bɛngyaman abusua nu, Gedɛyonae ara Abaedan;+ 12 Dan abusua nu, Amehyadae ara Ahayizɛ;+ 13 Ahya abusua nu, Ɔkelan ara Peegeɛle;+ 14 Gaade abusua nu, Duwɛle ara Yilayasafe;+ 15 Nafetalae abusua nu, Yinan ara Ahaela.+ 16 Menli ɛhye mɔ a bɛkpale bɛ bɛvile menli ne anu a. Bɛle mgbanyima+ wɔ bɛ papa mɔ mbusua nu, bɛgyi Yizilayɛma apenle apenle ne mɔ ati.”+ 17 Yemɔti Mosisi nee Aalɔn vɛlɛle mrenyia ɛhye mɔ mɔɔ bɛbobɔle bɛ aluma la. 18 Bɛboɔboale menli ne amuala anloa wɔ siane ne mɔɔ tɔ zolɛ nwiɔ kenle mɔɔ limoa la anu, amaa bɛahɛlɛ menli mɔɔ ɛli ɛvolɛ 20 mɔɔ kɔ la anu ko biala duma, ye abusua nee ye papa abusua,+ 19 kɛ mɔɔ Gyihova hanle hilele Mosisi la. Yemɔti ɔhɛlɛle bɛ aluma wɔ Saenae fienemgbole ne anu.+ 20 Bɛhɛlɛle Wulubɛn amra mrenyia ne mɔ, Yizilayɛ belamunli ralɛ ne abozoamra ne mɔ+ aluma, bɛ mbusua nee bɛ papa mɔ mbusua. Bɛdianle mrenyia kɔsɔɔti mɔɔ ɛli ɛvolɛ 20 mɔɔ kɔ mɔɔ bahola ahɔ konle la anu ko biala, 21 na Wulubɛn abusua ne anu amra mɔɔ bɛhɛlɛle bɛ aluma la le 46,500. 22 Bɛhɛlɛle Semɛyɔn abozoamra ne mɔ+ aluma, bɛ mbusua nee bɛ papa mɔ mbusua. Bɛdianle mrenyia kɔsɔɔti mɔɔ ɛli ɛvolɛ 20 mɔɔ kɔ mɔɔ bahola ahɔ konle la anu ko biala, 23 na Semɛyɔn abusua ne anu amra mɔɔ bɛhɛlɛle bɛ aluma la le 59,300. 24 Bɛhɛlɛle Gaade abozoamra ne mɔ+ aluma, bɛ mbusua nee bɛ papa mɔ mbusua. Bɛdianle mrenyia kɔsɔɔti mɔɔ ɛli ɛvolɛ 20 mɔɔ kɔ mɔɔ bahola ahɔ konle la anu ko biala, 25 na Gaade abusua ne anu amra mɔɔ bɛhɛlɛle bɛ aluma la le 45,650. 26 Bɛhɛlɛle Dwuda abozoamra ne mɔ+ aluma, bɛ mbusua nee bɛ papa mɔ mbusua. Bɛdianle mrenyia kɔsɔɔti mɔɔ ɛli ɛvolɛ 20 mɔɔ kɔ mɔɔ bahola ahɔ konle la anu ko biala, 27 na Dwuda abusua ne anu amra mɔɔ bɛhɛlɛle bɛ aluma la le 74,600. 28 Bɛhɛlɛle Yesakaa abozoamra ne mɔ+ aluma, bɛ mbusua nee bɛ papa mɔ mbusua. Bɛdianle mrenyia kɔsɔɔti mɔɔ ɛli ɛvolɛ 20 mɔɔ kɔ mɔɔ bahola ahɔ konle la anu ko biala, 29 na Yesakaa abusua ne anu amra mɔɔ bɛhɛlɛle bɛ aluma la le 54,400. 30 Bɛhɛlɛle Zɛbulɛn abozoamra ne mɔ+ aluma, bɛ mbusua nee bɛ papa mɔ mbusua. Bɛdianle mrenyia kɔsɔɔti mɔɔ ɛli ɛvolɛ 20 mɔɔ kɔ mɔɔ bahola ahɔ konle la anu ko biala, 31 na Zɛbulɛn abusua ne anu amra mɔɔ bɛhɛlɛle bɛ aluma la le 57,400. 32 Bɛhɛlɛle Dwosefi abozoamra mɔɔ vi Yifelaem+ abusua nu la aluma, bɛ mbusua nee bɛ papa mɔ mbusua. Bɛdianle mrenyia kɔsɔɔti mɔɔ ɛli ɛvolɛ 20 mɔɔ kɔ mɔɔ bahola ahɔ konle la anu ko biala, 33 na Yifelaem abusua ne anu amra mɔɔ bɛhɛlɛle bɛ aluma la le 40,500. 34 Bɛhɛlɛle Manasɛ abozoamra ne mɔ+ aluma, bɛ mbusua nee bɛ papa mɔ mbusua. Bɛdianle mrenyia kɔsɔɔti mɔɔ ɛli ɛvolɛ 20 mɔɔ kɔ mɔɔ bahola ahɔ konle la anu ko biala, 35 na Manasɛ abusua ne anu amra mɔɔ bɛhɛlɛle bɛ aluma la le 32,200. 36 Bɛhɛlɛle Bɛngyaman abozoamra ne mɔ+ aluma, bɛ mbusua nee bɛ papa mɔ mbusua. Bɛdianle mrenyia kɔsɔɔti mɔɔ ɛli ɛvolɛ 20 mɔɔ kɔ mɔɔ bahola ahɔ konle la anu ko biala, 37 na Bɛngyaman abusua ne anu amra mɔɔ bɛhɛlɛle bɛ aluma la le 35,400. 38 Bɛhɛlɛle Dan abozoamra ne mɔ+ aluma, bɛ mbusua nee bɛ papa mɔ mbusua. Bɛdianle mrenyia kɔsɔɔti mɔɔ ɛli ɛvolɛ 20 mɔɔ kɔ mɔɔ bahola ahɔ konle la anu ko biala, 39 na Dan abusua ne anu amra mɔɔ bɛhɛlɛle bɛ aluma la le 62,700. 40 Bɛhɛlɛle Ahya abozoamra ne mɔ+ aluma, bɛ mbusua nee bɛ papa mɔ mbusua. Bɛdianle mrenyia kɔsɔɔti mɔɔ ɛli ɛvolɛ 20 mɔɔ kɔ mɔɔ bahola ahɔ konle la anu ko biala, 41 na Ahya abusua ne anu amra mɔɔ bɛhɛlɛle bɛ aluma la le 41,500. 42 Bɛhɛlɛle Nafetalae abozoamra ne mɔ+ aluma, bɛ mbusua nee bɛ papa mɔ mbusua. Bɛdianle mrenyia kɔsɔɔti mɔɔ ɛli ɛvolɛ 20 mɔɔ kɔ mɔɔ bahola ahɔ konle la anu ko biala, 43 na Nafetalae abusua ne anu amra mɔɔ bɛhɛlɛle bɛ aluma la le 53,400. 44 Mosisi nee Aalɔn yɛɛ Yizilayɛ mgbanyima 12 ne, mɔɔ ko biala gyi ye papa abusua nu amra agyakɛ anu la, hɛlɛle menli ɛhye mɔ aluma. 45 Bɛhɛlɛle Yizilayɛma kɔsɔɔti mɔɔ ɛli ɛvolɛ 20 mɔɔ kɔ mɔɔ bahola ahɔ konle wɔ Yizilayɛ la aluma kɛ mɔɔ bɛ papa mɔ mbusua de la, 46 na menli mɔ bɛhɛlɛle bɛ aluma la amuala dodo le 603,550.+ 47 Noko bɛangɛlɛ Livaema+ nee bɛ papa mɔ mbusua aluma bɛamboka nwo.+ 48 Na Gyihova zele Mosisi kɛ: 49 “Livae abusua ne anu amra ala a ɔnle kɛ ɛkɛlɛ bɛ aluma a, yɛɛ ɔnle kɛ ɛfa bɛ dodo ne ɛboka Yizilayɛma mɔɔ ɛha la anwo.+ 50 Ye Livaema ne mɔ maa bɛnlea Daselɛlilɛ ɛdanlɛsua ne+ nee nuhua ahyɛnze ne mɔ nee debie biala mɔɔ wɔ nu la azo.+ Bɛbazoa ɛdanlɛsua ne nee nwolɛ debie biala+ na bɛazonle wɔ ɛkɛ,+ na ɔwɔ kɛ bɛtɛnla ɛdanlɛsua ne anwo bɛbɛnga ye bɛyia.+ 51 Mekɛ biala mɔɔ ɔwɔ kɛ bɛtudu ɛdanlɛsua ne la, ɔwɔ kɛ Livaema ne tudu;+ yɛɛ saa ɔwɔ kɛ bɛkyehyɛ ɛdanlɛsua ne bieko a, ɔwɔ kɛ Livaema ne mɔ a kyehyɛ a; awie biala mɔɔ ɛnlɛ adenle* mɔɔ kɛbikye nwolɛ la, ɔwɔ kɛ bɛku ye.+ 52 “Ɔwɔ kɛ Yizilayɛnli biala si ye ɛdanlɛsua ne wɔ azokoɛleɛ ne ɛleka mɔɔ bɛkɛhile ye la, wɔ ye mbusua ekpunli nsa ne anu*+ kɛ mɔɔ bɛ ɛlɔne* ne mɔ de la. 53 Na ɔwɔ kɛ Livaema yɛ bɛ azokoɛleɛ bɛnga Daselɛlilɛ ɛdanlɛsua ne yia, amaa meanva Yizilayɛma anwo ɛya;+ na Livaema a ɔwɔ kɛ nea Daselɛlilɛ ɛdanlɛsua ne azo a.”*+ 54 Yizilayɛma yɛle mɔɔ Gyihova hanle hilele Mosisi la amuala. Bɛyɛle ye zɔ pɛpɛɛpɛ.\n^ Hibulu aneɛ nu, “ɛlɔne ekpunli ekpunli.”\n^ Anzɛɛ “wɔ ye sɛkɛlɛneɛ bo.”\n^ Hibulu aneɛ nu, “bɛ ɛlɔne ekpunli ekpunli.”\n^ Anzɛɛ “ɔwɔ kɛ sinza ye a; yɛ gyima wɔ ɛkɛ a.”